text:
til forvaltning, kontrol og håndhævelse af gældende tilladelser (51).
 Artikel 145
 Sammenkobling
 1. Hver part sikrer, at alle leverandører, der har fået tilladelse til at levere telekommunikationstjenester på partens territorium, kan forhandle om sammenkobling med andre leverandører af offentligt tilgængelige telekommunikationsnet og -tjenester. Sammenkobling bør i princippet aftales på grundlag af kommercielle forhandlinger mellem de berørte leverandører.
 2. Hver parts forvaltningsmyndigheder sikrer, at leverandører, der får oplysninger fra en anden leverandør under forhandlingerne om sammenkoblingsaftaler, udelukkende anvender disse oplysninger til det formål, hvortil de er givet, og til enhver tid respekterer, at de oplysninger, der fremsendes eller opbevares, skal behandles fortroligt.
 3. Sammenkobling med en stor leverandør sker ved ethvert teknisk realisabelt punkt i nettet. Sammenkoblingen bevilges:
 a)
 på ikke-diskriminerende vilkår og betingelser (herunder hvad angår tekniske standarder og specifikationer) samt til ikke-diskriminerende takster og med en kvalitet, der ikke er ringere end den, der tilbydes i forbindelse med den pågældende leverandørs egne eller ikke-tilknyttede tjenesteyderes tilsvarende tjenester eller dens datterselskaber eller andre tilknyttede selskaber
 b)
 rettidigt på vilkår, betingelser (herunder hvad angår tekniske standarder og specifikationer) og til omkostningsorienterede takster, som er gennemsigtige og rimelige under hensyntagen til de økonomiske muligheder og tilstrækkeligt ubundet til, at leverandøren ikke er nødt til at betale for netkomponenter eller -faciliteter, som denne ikke har brug for til at levere tjenesteydelsen, og
 c)
 efter anmodning ved yderligere punkter end de nettermineringspunkter, der tilbydes hovedparten af brugerne, mod en afgift, der afspejler omkostningerne ved de nødvendige yderligere faciliteter.
 4. Parterne sikrer, at procedurerne for sammenkobling med en stor leverandør offentliggøres.
 5. Parterne kræver, at store leverandører offentliggør enten deres sammenkoblingsaftaler eller deres standardtilbud på sammenkobling.
 6. Parterne sikrer, at en tjenesteyder, der anmoder om sammenkobling med en stor leverandør, til enhver tid eller efter en rimelig, offentliggjort frist kan henvende sig til et uafhængigt nationalt organ, eventuelt en forvaltningsmyndighed som omhandlet i artikel 143, for at bilægge tvister vedrørende passende vilkår, betingelser og takster for sammenkobling inden for en rimelig frist.
 Artikel 146
 Knappe ressourcer
 Parterne sikrer, at procedurer for tildeling og anvendelse af knappe ressourcer, herunder frekvenser, numre og anlægsrettigheder, gennemføres på en objektiv, rettidig, gennemsigtig og ikke-diskriminerende måde. Den eksisterende allokering af frekvensbånd offentliggøres, dog skal der ikke gives detaljerede oplysninger om frekvenser, der er allokeret til særlige statslige anvendelser.
 Artikel 147
 Forsyningspligt
 1. Parterne kan hver især fastlægge den form for forsyningspligtydelser, de ønsker at indføre eller opretholde.
 2. De i stk. 1 nævnte ydelser betragtes ikke uden videre som konkurrencebegrænsende, forudsat at de forvaltes på en gennemsigtig, objektiv og ikke-diskriminerende måde og ikke udgør en større byrde, end det er nødvendigt for den form for forsyningspligtydelser, parterne har fastlagt
 3. Alle leverandører bør kunne komme i betragtning til at varetage forsyningspligtydelser, og ingen leverandører må udelukkes på forhånd. De udpeges gennem en effektiv, gennemsigtig og ikke-diskriminerende ordning i overensstemmelse med hver parts nationale lovgivning.
 Artikel 148
 Telefonbøger
 Parterne sikrer, at:
 a)
 nummerfortegnelser over alle faste telefonabonnenter er tilgængelige for brugerne i en form, der er godkendt af den nationale forvaltningsmyndighed,


text:
enten i trykt eller elektronisk form eller begge dele, og at de ajourføres regelmæssigt, dog mindst én gang årligt
 b)
 organisationer, der leverer de i litra a) omhandlede tjenesteydelser, anvender princippet om ikke-diskriminering ved behandlingen af oplysninger, de modtager fra andre organisationer.
 Artikel 149
 Hemmeligholdelse af oplysninger
 Parterne sikrer hver især telekommunikationshemmeligheden ved brug af offentlige telekommunikationsnet og offentligt tilgængelige telekommunikationstjenester, både for så vidt angår selve kommunikationen og de dermed forbundne trafikdata, uden at begrænse handelen med tjenesteydelser.
 Artikel 150
 Tvister mellem leverandører
 1. Opstår der en tvist mellem leverandører af telekommunikationsnet eller -tjenester vedrørende de rettigheder og forpligtelser, der følger af denne afdeling, træffer partens relevante forvaltningsmyndighed efter anmodning fra en af parterne i tvisten en bindende afgørelse for at bilægge tvisten så hurtigt som muligt.
 2. Vedrører en sådan tvist grænseoverskridende levering af tjenesteydelser, koordinerer forvaltningsmyndighederne i de berørte parter deres indsats for at bilægge tvisten.
 Afdeling 5
 Finansielle tjenesteydelser
 Artikel 151
 Anvendelsesområde
 I denne afdeling fastlægges de lovgivningsmæssige principper for alle finansielle tjenesteydelser, der er omfattet af forpligtelser i henhold til kapitel 2 (Etablering), kapitel 3 (Grænseoverskridende levering af tjenesteydelser) og kapitel 4 (Fysiske personers midlertidige tilstedeværelse i forretningsøjemed) i dette afsnit. Denne afdeling finder anvendelse på foranstaltninger, der påvirker leveringen af finansielle tjenesteydelser (52).
 Artikel 152
 Definitioner
 I dette kapitel samt i kapitel 2 (Etablering), kapitel 3 (Grænseoverskridende levering af tjenesteydelser) og kapitel 4 (Fysiske personers midlertidige tilstedeværelse i forretningsøjemed) forstås ved:
 — "finansiel tjenesteydelse": enhver tjenesteydelse af finansiel art, der tilbydes af en leverandør af finansielle tjenesteydelser i en part. Finansielle tjenesteydelser omfatter al forsikring og alle forsikringsrelaterede tjenesteydelser samt alle bankmæssige og andre finansielle tjenesteydelser (undtagen forsikring). Finansielle tjenesteydelser omfatter følgende aktiviteter:
 a)
 forsikringsydelser og dermed beslægtede tjenesteydelser:
 i)
 direkte forsikring (inklusive coassurance):
 A)
 livsforsikring
 B)
 skadesforsikring
 ii)
 genforsikring og retrocession
 iii)
 forsikringsmægling
 iv)
 tjenesteydelser i tilknytning til forsikring, f.eks. rådgivning, aktuarbistand, risikovurdering og skaderegulering
 b)
 bankmæssige og andre finansielle tjenesteydelser (eksklusive forsikring):
 i)
 modtagelse af indskud og andre tilbagebetalingspligtige midler fra offentligheden
 ii)
 långivning af alle typer, herunder forbrugslån, realkredit, factoring og finansiering af handelsmæssige transaktioner
 iii)
 finansiel leasing
 iv)
 alle tjenesteydelser i tilknytning til betalings- og pengeoverførsel, herunder kredit- og betalingskort, rejsechecks og bankveksler
 v)
 garantier og forpligtelser
 vi)
 handel for egen eller kunders regering på børsen, markedet for unoterede værdipapirer eller på anden måde, med følgende:
 A)
 pengemarkedspapirer (herunder checks, veksler og indskudsbeviser)
 B)
 udenlandsk valuta
 C)
 derivater, herunder, men ikke alene, futures og optioner
 D)
 valutakurs- og renteinstrumenter, herunder produkter såsom swaps og rentesikringsaftaler (FRA)
 E)
 værdipapirer og
 F)
 andre omsætningspapirer og finansielle aktiver, herunder guldbarrer
 vii)
 deltagelse i emissioner af enhver art af værdipapirer, herunder emissionsgaranti og placering som agent (såvel offentligt som privat) og levering af tjenesteydelser i tilknytning til sådanne emissioner
 viii)
 "money broking"
 ix)
 forvaltning af aktiver såsom likviditets- og porteføljeforvaltning, alle former for kollektiv investeringspleje, administration af pensionsfonde, forvaring og forvaltning af betroede midler
 x)
 afregning og clearing i forbindelse med finansielle aktiver, herunder værdipapirer, derivater og andre og andre omsætningspapirer
 xi)
 tilvejebringelse og

type: contracts

jurisdiction: EU


text:
overførsel af finansielle oplysninger samt programmel til finansiel databehandling og dermed beslægtet programmel
 xii)
 rådgivning og formidling samt andre finansielle tjenesteydelser i forbindelse med de under nr. i) til xi) nævnte aktiviteter, herunder kreditvurdering og -analyse, undersøgelser og rådgivning i tilknytning til investeringer og porteføljer, rådgivning om opkøb og selskabsomstrukturering og -strategi
 — "leverandør af finansielle tjenesteydelser": enhver fysisk eller juridisk person fra en part, der søger at levere eller leverer finansielle tjenesteydelser. Omfatter ikke offentlige enheder
 — "ny finansiel tjenesteydelse": en finansiel tjenesteydelse, herunder tjenesteydelser vedrørende bestående og nye produkter eller den måde, hvorpå produktet leveres, som ingen anden leverandør af finansielle tjenesteydelser leverer på en parts territorium, men som leveres på en anden parts territorium
 — "offentlig enhed":
 a)
 en regering, centralbank eller monetær myndighed i en part eller en enhed ejet eller kontrolleret af en part, der hovedsagelig beskæftiger sig med at gennemføre regeringsmæssige funktioner eller aktiviteter med regeringsmæssigt formål, men herunder ikke en enhed, der hovedsagelig beskæftiger sig med at levere finansielle tjenesteydelser på kommercielle vilkår, eller
 b)
 en privat enhed, som udfører funktioner, der normalt udføres af en centralbank eller monetær myndighed, når den udfører disse funktioner
 — "selvregulerende organisation": ikke-statsligt organ, herunder værdipapir- eller terminsbørser eller -markeder eller en anden organisation eller sammenslutning, der udøver egne eller uddelegerede forvaltnings- eller tilsynsbeføjelser i forhold til leverandører af finansielle tjenesteydelser, idet det præciseres, at en selvregulerende organisation ikke betragtes som et udpeget monopol, jf. afsnit VIII (Konkurrence)
 — "tjenesteydelser leveret under udøvelse af offentlig myndighed", jf. artikel 108, omfatter også:
 a)
 aktiviteter, der gennemføres af en centralbank eller monetær myndighed eller en anden offentlig enhed som led i penge- eller valutakurspolitikker
 b)
 virksomhed, der udgør en del af en lovmæssig ordning for social sikkerhed eller offentlige pensionsplaner, og
 c)
 anden virksomhed, der udøves af en offentlig enhed for statens regning eller med dens garanti eller med anvendelse af dens finansielle midler
 i forbindelse med definitionen af "tjenesteydelser leveret under udøvelse af offentlig myndighed" i artikel 108 omfatter definitionen af "tjenesteydelser" i artikel 108 også sådanne aktiviteter, hvis en part tillader, at de aktiviteter, der er omhandlet i litra b) eller c) ovenfor, udføres af partens leverandører af finansielle tjenesteydelser i konkurrence med en offentlig enhed eller en leverandør af finansielle tjenesteydelser.
 Artikel 153
 Clearing- og betalingssystemer
 1. Parterne indrømmer på vilkårene for national behandling leverandører af finansielle tjenesteydelser fra en anden part, som er etableret på deres territorium, adgang til betalings- og clearingsystemer, der drives af offentlige enheder, og til offentlige finansierings- og genfinansieringsfaciliteter, der er til rådighed som led i den normale forretningsgang. Dette stykke anses ikke for at give adgang til en parts faciliteter med hensyn til udlåner i sidste instans.
 2. Hvis en part:
 a)
 kræver medlemskab af eller deltagelse i eller adgang til selvregulerende organisationer, værdipapir- eller terminsbørser eller -markeder eller en anden organisation eller sammenslutning, for at leverandører af finansielle tjenesteydelser fra en anden part kan få tilladelse til at levere finansielle tjenesteydelser på lige fod med partens egne leverandører af


text:
finansielle tjenesteydelser, eller
 b)
 direkte eller indirekte giver sådanne enheder privilegier eller fordele med hensyn til levering af finansielle tjenesteydelser
 sikrer denne part, at sådanne enheder indrømmer national behandling til finansielle tjenesteydelser fra en anden part, som er etableret på partens territorium.
 Artikel 154
 Tilsynsklausul
 1. Uanset andre bestemmelser i dette afsnit eller afsnit V (Løbende betalinger og kapitalbevægelser) kan parterne indføre eller opretholde foranstaltninger af tilsynsmæssige årsager, herunder:
 a)
 beskyttelse af investorer, indskydere, forsikringstagere eller personer, over for hvem en leverandør af finansielle tjenesteydelser har en tillidsforpligtelse
 b)
 sikring af deres finansielle systems integritet og stabilitet.
 2. Foranstaltninger, der er omhandlet i stk. 1, må ikke udgøre en større byrde end nødvendigt for at opfylde deres mål og må ikke diskriminere mod finansielle tjenesteydelser eller leverandører af finansielle tjenesteydelser fra en anden part i forhold til partens egne finansielle tjenesteydelser eller leverandører af finansielle tjenesteydelser.
 3. Intet i denne aftale må fortolkes således, at en part tvinges til at videregive oplysninger om enkeltkunders forhold og regnskaber eller fortrolige eller retsbeskyttede oplysninger, som er i offentlige organers besiddelse.
 4. En part kan kræve registrering af leverandører af grænseoverskridende finansielle tjenesteydelser fra en anden part og af finansielle tjenesteydelser, uden at dette indskrænker andre former for tilsyn med grænseoverskridende handel med finansielle tjenesteydelser.
 Artikel 155
 Effektiv og gennemsigtig regulering
 1. Hver part bestræber sig bedst muligt for på forhånd at underrette alle interesserede personer om enhver alment gældende foranstaltning, som den pågældende part agter at vedtage, for derved at give sådanne personer mulighed for at fremsætte bemærkninger til foranstaltningen. Der gives meddelelse om sådanne foranstaltninger i:
 a)
 en officiel publikation eller
 b)
 anden skriftlig eller elektronisk form.
 2. Hver part stiller sine krav til udfyldelse af ansøgninger vedrørende levering af finansielle tjenesteydelser til rådighed for interesserede parter.
 3. På anmodning af en ansøger underretter den berørte part ansøgeren om den aktuelle status for dennes ansøgning. Hvis den berørte part har brug for yderligere oplysninger fra ansøgeren, underretter den uden unødig forsinkelse ansøgeren herom.
 4. Parterne bestræber sig bedst muligt på at sikre, at internationalt anerkendte standarder for regulering og tilsyn i sektoren for finansielle tjenesteydelser og for bekæmpelse af hvidvaskning af penge og finansiering af terrorisme gennemføres og anvendes på deres territorium. Sådanne internationale standarder omfatter Baselkomitéens Core Principle for Effective Banking Supervision, Den Internationale Forsikringstilsynsorganisations Insurance Core Principles and Methodology, Den Internationale Børstilsynsorganisations Objectives and Principles of Securities Regulation, Den Finansielle Aktionsgruppes 40 anbefalinger vedrørende hvidvaskning af penge og ni særlige anbefalinger vedrørende finansiering af terrorisme.
 5. Parterne noterer sig også "Ten Key Principles for Information Sharing", der er formuleret af G7-landenes finansministre, OECD's aftale om udveksling af oplysninger i skattesager og G20-landenes erklæring om gennemsigtighed og udveksling af oplysninger til skatteformål.
 Artikel 156
 Nye finansielle tjenesteydelser
 Hver part tillader leverandører af finansielle tjenesteydelser fra en anden part, der er etableret på den pågældende parts territorium, at levere enhver ny finansiel tjenesteydelse af en type svarende til de tjenesteydelser, som parten tillader sine egne leverandører af finansielle tjenesteydelser at levere


text:
i henhold til sin nationale lovgivning under tilsvarende omstændigheder. En part kan bestemme den institutionelle og retlige form, gennem hvilken den nye finansielle tjenesteydelse må leveres, og kan kræve, at der indhentes tilladelse til levering af tjenesteydelsen. Når en sådan tilladelse kræves, skal der træffes en afgørelse inden for en rimelig frist, og tilladelsen kan kun afslås af tilsynsmæssige årsager.
 Artikel 157
 Databehandling
 1. Hver part tillader leverandører af finansielle tjenesteydelser fra en anden part at overføre information i elektronisk eller anden form til og fra dens territorium med henblik på databehandling, når en sådan behandling er påkrævet som led i sådanne finansielle tjenesteydelsesleverandørers almindelige virksomhed.
 2. Parterne indfører passende sikkerhedsforanstaltninger med henblik på beskyttelse af privatlivets fred og fysiske personers frihed fra indgreb i privatliv, familie, hjem eller korrespondance, særlig hvad angår videregivelse af personoplysninger.
 Artikel 158
 Anerkendelse af tilsynsforanstaltninger
 1. En part kan anerkende et andet lands tilsynsforanstaltninger ved fastlæggelsen af, hvordan partens foranstaltninger vedrørende finansielle tjenesteydelser skal anvendes. En sådan anerkendelse, der kan opnås gennem harmonisering eller på anden måde, kan være baseret på en aftale eller ordning med det pågældende land eller kan tilstås autonomt.
 2. En part, der er part i en fremtidig eller bestående aftale eller ordning som omhandlet i stk. 1, skal give en anden part tilstrækkelig mulighed for at forhandle om dennes tilslutning til sådanne aftaler eller ordninger eller for at forhandle om tilsvarende aftaler eller ordninger under omstændigheder, hvori der er tilsvarende regler, kontrol, gennemførelse af sådanne regler og i påkommende fald procedurer vedrørende udveksling af oplysninger mellem parterne i aftalen eller ordningen. Når en part ensidigt indrømmer anerkendelse, skal den give en anden part passende mulighed for at påvise, at sådanne vilkår er til stede.
 Artikel 159
 Specifikke undtagelser
 1. Intet i dette afsnit må fortolkes således, at det forhindrer en part, herunder dens offentlige enheder, i på sit territorium ensidigt at udøve aktiviteter eller levere tjenesteydelser, der er del af en offentlig pensionsplan eller en lovbestemt social sikringsordning, undtagen når disse aktiviteter i henhold til partens nationale lovgivning må udøves af leverandører af finansielle tjenesteydelser i konkurrence med offentlige enheder eller private institutioner.
 2. Intet i denne aftale finder anvendelse på aktiviteter eller foranstaltninger, der udøves eller vedtages af en centralbank, monetær myndighed, valutamyndighed eller kreditmyndighed eller nogen anden offentlig enhed som led i penge-, kredit- eller valutapolitikker.
 3. Intet i dette afsnit må fortolkes således, at det forhindrer en part, og herunder dens offentlige enheder, i på dens territorium eksklusivt at gennemføre aktiviteter eller levere tjenesteydelser for den pågældende parts eller dens offentlige enheders regning eller med dens eller dens offentlige enheders garanti eller ved anvendelse af dens eller dens offentlige enheders finansielle ressourcer.
 Afdeling 6
 International søtransport
 Artikel 160
 Anvendelsesområde og definitioner
 1. I denne afdeling fastlægges principperne for den internationale søtransport, der er omfattet af forpligtelser i henhold til kapitel 2 (Etablering), kapitel 3 (Grænseoverskridende levering af tjenesteydelser) og kapitel 4 (Fysiske personers midlertidige tilstedeværelse i forretningsøjemed) i dette afsnit.
 2. I betragtning af de eksisterende


text:
liberaliseringsniveauer mellem parterne inden for international søtransport:
 a)
 forpligter parterne sig til effektivt at anvende princippet om uhindret adgang til det internationale marked for søtransport og handel på et kommercielt og ikke-diskriminerende grundlag
 b)
 indrømmer parterne skibe, der fører en anden parts flag, eller som drives af tjenesteydere fra en anden part, en behandling, der ikke er mindre gunstig end den, de indrømmer deres egne skibe, bl.a. hvad angår adgang til havne, brug af infrastruktur og søfartshjælpetjenester i havnene samt dermed forbundne gebyrer og afgifter, toldfaciliteter og tildeling af liggeplads og laste- og lossefaciliteter.
 3. Anvendelsen af disse principper indebærer, at parterne:
 a)
 ikke indfører lastfordelingsaftaler i fremtidige bilaterale aftaler med tredjelande om søtransport, herunder transport af tør og flydende bulk og linjefart, og inden for en rimelig frist ophæver sådanne lastfordelingsaftaler, som måtte findes i tidligere bilaterale aftaler
 b)
 fra og med denne aftales ikrafttræden afskaffer og undlader at indføre ensidige foranstaltninger og administrative, tekniske og andre hindringer, som kan udgøre en skjult restriktion eller have diskriminerende virkninger for den frie udveksling af tjenesteydelser inden for international søtransport.
 4. Parterne tillader leverandører af internationale søtransportydelser, herunder skibsagenturvirksomhed fra en anden part, at have en etablering på deres territorium på vilkår for etablering og drift, der ikke er mindre gunstige end de vilkår, de indrømmer deres egne tjenesteydere eller tjenesteydere fra et hvilket som helst tredjeland, alt efter hvilke vilkår der er mest gunstige.
 5. Parterne stiller på rimelige og ikke-diskriminerende vilkår og betingelser følgende tjenesteydelser til rådighed for en anden parts leverandører af internationale søtransportydelser i havne: lodsning, slæbe- og bugserassistance, forsyning med proviant, brændstof og vand, affaldsindsamling og deponering af ballastaffald, skibsinspektørtjenester, navigationsassistance, kystbaserede operationelle tjenester, der er af betydning for skibsfarten, herunder kommunikation, leverance af vand og elektricitet, nødreparationsfaciliteter, ankerplads, liggeplads og liggepladsfaciliteter.
 Artikel 161
 Definitioner
 I denne afdeling og i kapitel 2 (Etablering), kapitel 3 (Grænseoverskridende levering af tjenesteydelser) og kapitel 4 (Fysiske personers midlertidige tilstedeværelse i forretningsøjemed) i dette afsnit forstås ved:
 — "tjenesteydelser vedrørende containerterminaler og oplagring": aktiviteter, der består i at oplagre containere såvel i havne som inde i landet med henblik på at fylde/tømme dem, reparere dem og gøre dem klar til afskibning
 — "tjenesteydelser inden for toldbehandling" (alternativt "toldassistance"): aktiviteter, der består i på en anden parts vegne at gennemføre toldformaliteter vedrørende import, eksport eller transport af gods, uanset om denne tjenesteydelse er en hovedaktivitet for tjenesteyderen eller et almindeligt supplement til vedkommendes hovedaktivitet
 — "godstransport": aktiviteter, der består i at tilrettelægge og kontrollere forsendelsesoperationer på rederiernes vegne ved at erhverve transportydelser og tilknyttede tjenesteydelser, udarbejde dokumentation og levere forretningsoplysninger
 — "international søtransport": dør til dør-transport og multimodal transport, dvs. transport af gods, hvor der anvendes mere end én transportform, herunder et søled, i henhold til et gennemgående transportdokument, og med henblik herpå retten til direkte at indgå kontrakt med leverandører af andre transportformer
 — "skibsagenturvirksomhed": aktiviteter, der består i som agent inden for et givent geografisk område at repræsentere et eller flere rederiers forretningsinteresser inden for følgende områder:
 a)
 markedsføring


text:
og salg af søtransport og hertil knyttede tjenesteydelser, lige fra udarbejdelse af tilbud til fakturering, og udstedelse af konnossementer på vegne af virksomhederne, erhvervelse og videresalg af de fornødne tilknyttede tjenesteydelser, udarbejdelse af dokumentation samt levering af forretningsoplysninger
 b)
 organisering på rederiers vegne af skibsanløb eller overtagelse af gods, når det er påkrævet
 — "håndtering af søgods": aktiviteter, der udføres af stevedorevirksomheder, herunder terminaloperatører, men ikke havnearbejderes aktiviteter som sådan, når disse arbejdere er organiseret uafhængigt af stevedorevirksomheder eller terminaloperatørvirksomheder. Disse aktiviteter omfatter tilrettelæggelse af og tilsyn med:
 a)
 lastning og losning af gods
 b)
 surring og afsurring af gods
 c)
 modtagelse/levering og opbevaring af gods inden afsendelse og efter losning.
 KAPITEL 6
 Elektronisk handel
 Artikel 162
 Mål og principper
 1. Parterne, som anerkender, at elektronisk handel øger handelsmulighederne i mange sektorer, er enige om at fremme udviklingen af deres indbyrdes elektroniske handel, særlig ved at samarbejde om de spørgsmål, der måtte opstå i medfør af bestemmelserne om elektronisk handel i dette afsnit.
 2. Parterne er enige om, at udviklingen af elektronisk handel skal være i overensstemmelse med de internationale standarder for databeskyttelse for at sikre brugertilliden til elektronisk handel.
 3. Parterne er enige om, at levering ad elektronisk vej skal betragtes som en tjenesteydelse som defineret i kapitel 3 (Grænseoverskridende levering af tjenesteydelser), og at der ikke må pålægges told.
 Artikel 163
 Reguleringsaspekter af elektronisk handel
 1. Parterne fører en dialog om reguleringsspørgsmål i forbindelse med elektronisk handel, hvor bl.a. følgende emner tages op:
 a)
 anerkendelse af certifikater til elektroniske signaturer, der udstedes til offentligheden, og fremme af grænseoverskridende certificeringstjenester
 b)
 formidleransvar for tjenesteydere med hensyn til videreformidling og oplagring af oplysninger
 c)
 behandling af uopfordret elektronisk kommerciel kommunikation
 d)
 beskyttelse af forbrugere i forbindelse med elektronisk handel mod bl.a. vildledende eller svigagtig handelspraksis i forbindelse med grænseoverskridende aktiviteter
 e)
 beskyttelse af personoplysninger
 f)
 udvikling af papirløs handel
 g)
 andre emner af relevans for udviklingen af elektronisk handel.
 2. Parterne gennemfører et sådant samarbejde bl.a. ved at udveksle information om deres respektive relevante lovgivning og retspraksis og om gennemførelsen af denne lovgivning.
 Artikel 164
 Beskyttelse af personoplysninger
 Parterne udvikler eller opretholder så vidt muligt inden for deres kompetencer bestemmelser om beskyttelse af personoplysninger.
 Artikel 165
 Forvaltning af papirløs handel
 Parterne bestræber sig på så vidt muligt inden for deres kompetencer at:
 a)
 stille handelsdokumenter til rådighed for offentligheden i elektronisk form og
 b)
 acceptere handelsdokumenter (53) indgivet elektronisk som retligt sidestillede med deres papirversion.
 Artikel 166
 Forbrugerbeskyttelse
 1. Parterne anerkender betydningen af at opretholde og vedtage effektive foranstaltninger til beskyttelse af forbrugerne mod vildledende eller svigagtig handelspraksis, når forbrugerne deltager i elektronisk handel.
 2. Parterne anerkender vigtigheden af styrket forbrugerbeskyttelse og samarbejde mellem nationale forbrugerbeskyttelsesmyndigheder i forbindelse med aktiviteter vedrørende elektronisk handel.
 KAPITEL 7
 Undtagelser
 Artikel 167
 Almindelige undtagelser
 1. Idet sådanne foranstaltninger ikke må anvendes på en måde, der udgør en vilkårlig eller uberettiget forskelsbehandling mellem parterne eller en skjult begrænsning af etablering eller grænseoverskridende levering af tjenesteydelser, må intet i dette afsnit og afsnit V (Løbende betalinger


text:
og kapitalbevægelser) fortolkes således, at det forhindrer nogen af parterne i at indføre eller håndhæve foranstaltninger, som:
 a)
 er nødvendige af hensyn til den offentlige sikkerhed eller den offentlige sædelighed eller til opretholdelse af den offentlige orden (54)
 b)
 er nødvendige for at beskytte menneskers, dyrs eller planters liv eller sundhed, herunder sådanne miljøforanstaltninger, som er nødvendige i den henseende
 c)
 vedrører bevarelse af levende og ikke-levende udtømmelige naturressourcer, såfremt sådanne foranstaltninger indføres i forbindelse med begrænsninger for indenlandske investorer eller for indenlandsk levering eller forbrug af tjenesteydelser
 d)
 er nødvendige til beskyttelse af nationale skatte af kunstnerisk, historisk eller arkæologisk værdi
 e)
 er nødvendige for at sikre overholdelse af love eller forskrifter, der ikke er uforenelige med bestemmelserne i dette afsnit og afsnit V (Løbende betalinger og kapitalbevægelser) (55), herunder bestemmelser om:
 i)
 forebyggelse af vildledende eller svigagtig praksis eller følgerne af misligholdelse af kontrakter
 ii)
 beskyttelse af enkeltpersoners privatliv i forbindelse med behandling og udbredelse af personoplysninger og beskyttelse af fortroligheden af personlige optegnelser og konti
 iii)
 sikkerhed.
 2. Bestemmelserne i dette afsnit, bilag VII (Liste over forpligtelser vedrørende etablering) og bilag VIII (Liste over forpligtelser vedrørende grænseoverskridende levering af tjenesteydelser) samt afsnit V (Løbende betalinger og kapitalbevægelser) finder ikke anvendelse på parternes respektive socialsikringssystemer eller på aktiviteter på hver parts territorium, der, også lejlighedsvist, er forbundet med udøvelse af officiel myndighed.
 AFSNIT V
 LØBENDE BETALINGER OG KAPITALBEVÆGELSER
 Artikel 168
 Løbende poster
 Parterne godkender i frit konvertibel valuta og i overensstemmelse med bestemmelserne i artikel VIII i overenskomsten om Den Internationale Valutafond betalinger og overførsler på betalingsbalancens løbende poster mellem parterne.
 Artikel 169
 Kapitalposter
 Hvad angår transaktioner på betalingsbalancens kapitalposter, sikrer parterne fra denne aftales ikrafttræden frie kapitalbevægelser i forbindelse med direkte investeringer (56) i juridiske personer, der er oprettet i overensstemmelse med værtslandets lovgivning, og investeringer foretaget i overensstemmelse med bestemmelserne i afsnit IV (Handel med tjenesteydelser, etablering og elektronisk handel) (57) samt afvikling eller hjemtagelse af disse investeringer og ethvert afkast heraf.
 Artikel 170
 Beskyttelsesforanstaltninger
 1. For Colombias vedkommende, når betalinger og kapitalbevægelser under ekstraordinære omstændigheder forvolder eller truer med at forvolde alvorlige vanskeligheder for gennemførelsen af Colombias valutakurspolitik eller pengepolitik, kan Colombia træffe strengt nødvendige beskyttelsesforanstaltninger for en periode på ikke over et år. Disse beskyttelsesforanstaltninger kan opretholdes længere end denne periode, hvis det er begrundet, når det er nødvendigt for at overvinde de ekstraordinære omstændigheder, der førte til deres vedtagelse. I et sådant tilfælde forelægger Colombia på forhånd de andre parter årsagerne til deres opretholdelse.
 2. For Perus og EU-partens vedkommende, når betalinger og kapitalbevægelser under ekstraordinære omstændigheder forvolder eller truer med at forvolde alvorlige vanskeligheder for gennemførelsen af Perus eller Den Europæiske Unions valutakurspolitik eller pengepolitik, kan Peru eller EU-parten træffe strengt nødvendige beskyttelsesforanstaltninger for en periode på ikke over et år.
 3. Anvendelsen af beskyttelsesforanstaltninger i medfør af stk. 2 kan forlænges via deres formelle genindførelse i tilfælde af særdeles ekstraordinære omstændigheder og efter forhåndskoordinering med de berørte parter vedrørende gennemførelsen af en foreslået genindførelse.
 4. Foranstaltningerne som omhandlet i stk. 1


text:
og 2 må under ingen omstændigheder bruges som middel til handelsbeskyttelse eller beskyttelse af et bestemt erhverv.
 5. En part, der opretholder eller indfører beskyttelsesforanstaltninger, jf. stk. 1, 2 eller 3, underretter straks de andre parter om deres relevans og omfang og forelægger så hurtigt som muligt en tidsplan for deres afskaffelse.
 Artikel 171
 Afsluttende bestemmelser
 Med det formål at støtte stabile og sikre rammer for langsigtede investeringer rådfører parterne sig med hinanden med henblik på at lette kapitalbevægelserne mellem dem, herunder navnlig den progressive liberalisering af kapitalkonti og finansielle konti.
 AFSNIT VI
 OFFENTLIGE INDKØB
 Artikel 172
 Definitioner
 I dette afsnit forstås ved:
 — "build-operate-transfer-kontrakter og koncessioner på offentlig bygge- og anlægsvirksomhed": enhver kontraktbaseret ordning, der primært har til formål at tilvejebringe anlæg eller renovering af fysisk infrastruktur, anlæg, bygninger eller andre offentligt ejede arbejder, hvorunder en ordregiver som vederlag for en leverandørs udførelse af en kontraktbaseret ordning giver leverandøren midlertidigt ejerskab over eller ret til at kontrollere og drive samt kræve betaling for brug af sådanne arbejder i kontraktens løbetid i en fastlagt periode
 — "kommercielle varer og tjenesteydelser": varer eller tjenesteydelser af en type, der generelt sælges eller udbydes til salg på det kommercielle marked til og sædvanligvis købes af ikke-statslige købere til ikke-statslige formål
 — "bygge- og anlægsvirksomhed": en tjeneste, der har til formål at udføre et hvilket som helst bygge- eller anlægsarbejde på grundlag af afdeling 51 i FN's centrale produktklassifikation (i det følgende benævnt "CPPC")
 — "elektronisk auktion": en iterativ proces, der involverer brug af elektroniske midler, således at leverandører kan fremlægge enten nye priser eller nye værdier for kvantificerbare, ikke-prismæssige elementer i udbuddet i tilknytning til evalueringskriterier eller begge dele, og som fører til udbuddenes klassificering eller fornyede klassificering
 — "skriftlig": ethvert udtryk i ord eller tal, der kan læses, gengives og senere videreformidles. Det kan omfatte elektronisk fremsendte og lagrede oplysninger
 — "begrænset udbud": en metode til indkøb, hvorved ordregiveren kontakter en eller flere leverandører efter eget valg
 — "foranstaltning": enhver lov, forskrift, procedure, administrativ vejledning eller praksis eller en ordregivers handlinger i forbindelse med de omfattede indkøb
 — "leverandørliste": en liste over leverandører, som en ordregiver har fastslået opfylder betingelserne for optagelse på den pågældende liste, og som denne agter at anvende mere end én gang
 — "bekendtgørelse om påtænkte indkøb": en bekendtgørelse offentliggjort af en ordregiver, som opfordrer interesserede leverandører til at indsende en anmodning om deltagelse, et tilbud eller begge dele
 — "kompensationskøb": betingelser eller tiltag, der fremmer udviklingen af et lokalområde eller forbedrer en parts betalingsbalancesituation, f.eks. anvendelse af indenlandsk indhold, tildeling af licens på teknologi, investeringer, modkøb og lignende
 — "offentligt udbud": en metode til indkøb, hvorved allerede interesserede leverandører kan afgive tilbud
 — "ordregiver": en ordregiver, der er opført i tillæg 1 til bilag XII (Offentlige indkøb)
 — "kvalificeret leverandør": en leverandør, der opfylder betingelserne for deltagelse, og som en ordregiver derfor anerkender
 — "selektivt udbud": en metode til indkøb, hvor ordregiveren kun opfordrer kvalificerede leverandører til at afgive tilbud
 — "tjenesteydelser": omfatter bygge- og anlægsvirksomhed, medmindre


text:
andet er angivet
 — "teknisk specifikation": et krav i udbuddet:
 a)
 hvorved kendetegnene for de varer eller tjenesteydelser, der skal indkøbes, herunder kvalitet, præstation, sikkerhed og dimensioner eller processerne eller metoderne for produktion eller levering heraf, fastsættes, eller
 b)
 som vedrører kravene til terminologi, symboler, emballering, mærkning eller etikettering, således som de finder anvendelse på en vare eller tjenesteydelse.
 Artikel 173
 Anvendelsesområde
 1. Dette afsnit finder anvendelse på alle foranstaltninger vedrørende de omfattede indkøb, der vedtages af en part.
 2. I dette afsnit forstås ved "omfattede indkøb" indkøb til det offentlige af varer, tjenesteydelser eller kombinationer som anført for hver part i tillæg 1 til bilag XII (Offentlige indkøb):
 a)
 som ikke indkøbes med henblik på kommercielt salg eller videresalg eller til brug i forbindelse med produktion eller levering af varer og tjenesteydelser til kommercielt salg eller videresalg
 b)
 ved kontrakt, herunder: kontrakter vedrørende køb, leasing, leje eller lejekøb med eller uden forkøbsret samt build-operate-transfer-kontrakter og koncessioner på offentlig bygge- og anlægsvirksomhed
 c)
 hvis værdi er lig med eller overstiger den relevante tærskel, der er specificeret for hver part i tillæg 1 til bilag XII (Offentlige indkøb), på tidspunktet for offentliggørelsen af en bekendtgørelse i medfør af artikel 176
 d)
 foretaget af en ordregiver, og
 e)
 som ikke ellers er udeladt af anvendelsesområdet for dette afsnit.
 3. Medmindre andet er anført, finder dette afsnit ikke anvendelse på:
 a)
 erhvervelse eller leje af jord, eksisterende bygninger eller anden fast ejendom eller rettigheder hertil
 b)
 ikke-kontraktspecifikke aftaler eller enhver form for bistand, som en part yder, herunder kooperative aftaler, tilskud, lån, subsidier, kapitalindskud, garantier, vekselkautioner og skatteincitamenter
 c)
 køb eller erhvervelse af finansformidler- og depottjenesteydelser, likvidations- og forvaltningstjenesteydelser for regulerede finansieringsinstitutter og tjenesteydelser i forbindelse med salg, afvikling og distribution af offentlig gæld, herunder lån og statsobligationer, gældsbeviser og andre værdipapirer (58)
 d)
 offentlige ansættelseskontrakter og relaterede foranstaltninger
 e)
 indkøb, der gennemføres:
 i)
 med særligt sigte på at yde international bistand, herunder udviklingsbistand
 ii)
 inden for rammerne af den særlige procedure eller betingelse for en international aftale vedrørende:
 A)
 udstationering af tropper eller
 B)
 signatarlandenes fælles gennemførelse af et projekt
 iii)
 i henhold til den særlige procedure eller på de særlige betingelser, der gælder for en international organisation eller en organisation finansieret gennem internationale tilskud, lån eller andre former for bistand, når den gældende procedure eller betingelse ville være uforenelig med dette afsnit.
 4. Parterne angiver følgende oplysninger i den tilsvarende underafdeling i tillæg 1 til bilag XII (Offentlige indkøb):
 a)
 i underafdeling 1 de statslige enheder, hvis indkøb er omfattet af dette afsnit
 b)
 i underafdeling 2 de ikke-centrale enheder, hvis indkøb er omfattet af dette afsnit
 c)
 i underafdeling 3 alle andre enheder, hvis indkøb er omfattet af dette afsnit
 d)
 i underafdeling 4 de varer, der er omfattet af dette afsnit
 e)
 i underafdeling 5 de tjenesteydelser, dog ikke tjenesteydelser inden for bygge- og anlægssektoren, der er omfattet af dette afsnit
 f)
 i underafdeling 6 de tjenesteydelser inden for bygge- og anlægssektoren, der er omfattet af dette afsnit
 g)


text:
i underafdeling 7 almindelige bemærkninger af enhver form.
 5. Hvis en ordregiver i forbindelse med de omfattede indkøb kræver, at personer, der ikke er omfattet af en parts tillæg 1 til bilag XII (Offentlige indkøb), foretager indkøbene i overensstemmelse med de særlige krav, finder artikel 175 tilsvarende anvendelse på sådanne krav.
 6. Ved beregning af værdien af et indkøb med henblik på at afgøre, om der er tale om et omfattet indkøb, må ordregiver ikke opdele indkøbet i særskilte indkøb eller vælge eller anvende en særlig beregningsmetode til at vurdere et indkøbs værdi med henblik på helt eller delvis at udelukke det fra anvendelsen af dette afsnit.
 7. En ordregiver angiver det beregnede maksimale tilladte samlede beløb for indkøbet i hele varighedsperioden, uanset om det er tildelt en eller flere leverandører, herunder tillæg, gebyrer, provisioner og renter. Hvis indkøbet giver mulighed for optionsklausuler, angiver ordregiveren det beregnede maksimale tilladte samlede beløb for indkøbet, herunder køb i henhold til optionsklausuler.
 8. Hvis et særskilt krav i forbindelse med et indkøb resulterer i tildeling af mere end én kontrakt eller i tildeling af kontrakter i separate dele (i det følgende benævnt "tilbagevendende indkøb"), baseres beregningen af det beregnede maksimale tilladte samlede beløb på:
 a)
 den samlede maksimale værdi af indkøbet i hele varighedsperioden eller
 b)
 værdien af tilbagevendende indkøb af samme type af varer eller tjenesteydelser, der er tildelt i løbet af de foregående 12 måneder eller ordregivers foregående regnskabsår og justeret med henblik på at indregne forventede ændringer i kvantiteten eller værdien af den indkøbte vare eller tjenesteydelse i de efterfølgende 12 måneder, eller
 c)
 den beregnede værdi af tilbagevendende indkøb af samme type varer eller tjenesteydelser, der tildeles i løbet af de 12 måneder efter den indledende kontrakttildeling eller ordregivers regnskabsår.
 9. Intet i dette afsnit må fortolkes således, at det forhindrer en part i at udvikle nye indkøbsregler, -procedurer eller -kontrakter, såfremt de er i overensstemmelse med dette afsnit.
 Artikel 174
 Undtagelser
 Forudsat at sådanne foranstaltninger ikke anvendes på en sådan måde, at de udgør en vilkårlig eller uberettiget forskelsbehandling mellem parterne eller en skjult begrænsning af den internationale handel, må intet i dette afsnit fortolkes således, at det forhindrer nogen part i at indføre eller håndhæve bestemmelser, der:
 a)
 er nødvendige for at beskytte den offentlige moral, orden eller sikkerhed
 b)
 er nødvendige for at beskytte menneskers, dyrs eller planters liv eller sundhed, herunder sådanne miljøforanstaltninger, som er nødvendige i den henseende
 c)
 er nødvendige for at beskytte intellektuel ejendomsret eller
 d)
 vedrører handicappedes eller filantropiske institutioners varer og tjenesteydelser eller varer eller tjenesteydelser fremstillet ved fængselsarbejde.
 Artikel 175
 Almindelige principper
 1. Med hensyn til alle foranstaltninger vedrørende omfattede indkøb:
 a)
 indrømmer EU-parten, herunder dets ordregivere (59), varer og tjenesteydelser fra de undertegnende Andeslande og leverandører fra de undertegnende Andeslande, der tilbyder varer eller tjenesteydelser, straks og betingelsesløst en behandling, der ikke er mindre gunstig end den, EU indrømmer sine egne varer, tjenesteydelser og leverandører
 b)
 indrømmer hvert undertegnende Andesland, herunder dets ordregivere, varer og tjenesteydelser fra EU-parten


text:
og leverandører fra EU-parten, der tilbyder varer eller tjenesteydelser, straks og betingelsesløst en behandling, der ikke er mindre gunstig end den, det pågældende land indrømmer sine egne varer, tjenesteydelser og leverandører.
 2. Med hensyn til alle foranstaltninger vedrørende omfattede indkøb må en part, herunder dennes ordregivere, ikke:
 a)
 behandle en lokalt etableret leverandør mindre gunstigt end en anden lokalt etableret leverandør på grundlag af graden af udenlandsk tilknytning eller ejerskab eller
 b)
 diskriminere mod lokalt etablerede leverandører på grundlag af, at de varer eller tjenesteydelser, der tilbydes af denne leverandør til et givet indkøb, er varer eller tjenesteydelser fra en anden part.
 3. En ordregiver foretager omfattede indkøb på en åben og upartisk måde, således at den pågældende undgår interessekonflikter og forhindrer korrupt praksis.
 4. En ordregiver anvender metoder som f.eks. offentlige udbud, selektive udbud og begrænsede udbud, jf. den nationale lovgivning, i overensstemmelse med dette afsnit.
 5. Ved omfattede indkøb ad elektronisk vej sørger ordregiveren for, at:
 a)
 indkøbet gennemføres under anvendelse af it-systemer og -programmer, herunder sådanne, som vedrører autentisering og kryptering af oplysninger, og som er alment tilgængelige og interoperable med andre alment tilgængelige it-systemer og -programmer
 b)
 der opretholdes mekanismer, der sikrer integriteten af anmodninger om deltagelse og udbud, herunder fastsættelse af tidspunktet for modtagelse og forebyggelse af uretmæssig adgang.
 6. Med henblik på de omfattede indkøb må ingen part anvende oprindelsesregler på varer eller tjenesteydelser indført fra eller leveret af en anden part, der afviger fra de oprindelsesregler, som den pågældende part samtidig anvender i den normale handel på indførsler eller leverancer af de samme varer eller tjenesteydelser fra samme part.
 7. Med forbehold af bestemmelserne i dette afsnit eller det tilknyttede bilag må ingen af parterne søge, overveje, pålægge eller håndhæve kompensationskøb.
 8. Stk. 1 og 2 finder ikke anvendelse på told og afgifter, der pålægges i forbindelse med import, metoden til opkrævning af told og afgifter, andre importbestemmelser eller -formaliteter samt andre foranstaltninger vedrørende handel med tjenesteydelser end foranstaltninger, der vedrører omfattede indkøb.
 Artikel 176
 Offentliggørelse af oplysninger om indkøb
 1. Parterne:
 a)
 offentliggør straks alment gældende foranstaltninger vedrørende omfattede offentlige indkøb samt eventuelle ændringer heraf i officielt udpegede elektroniske medier eller papirmedier, som offentliggøres bredt og forbliver let tilgængelige for offentligheden
 b)
 giver på anmodning en forklaring heraf til en anden part
 c)
 opstiller i listeform i tillæg 2 til bilag XII (Offentlige indkøb) de elektroniske medier eller papirmedier, hvori parten offentliggør de oplysninger, der er beskrevet i litra a), og
 d)
 opstiller i listeform i tillæg 3 til bilag XII (Offentlige indkøb) de elektroniske medier eller papirmedier, hvori parten offentliggør de bekendtgørelser, der kræves i medfør af artikel 177, artikel 180, stk. 1, og artikel 188, stk. 2.
 2. Hver af parterne informerer straks de andre parter om eventuelle ændringer af den pågældendes oplysninger i tillæg 2 eller 3 til bilag XII (Offentlige indkøb).
 Artikel 177
 Offentliggørelse af bekendtgørelser
 1. I forbindelse med hvert omfattet indkøb, undtagen under de omstændigheder, der er beskrevet i artikel 185, offentliggør ordregiveren en bekendtgørelse om


text:
påtænkte indkøb i et passende medie, jf. tillæg 3 til bilag XII (Offentlige indkøb). Hver af disse bekendtgørelser skal indeholde de oplysninger, der er fastsat i tillæg 4 til bilag XII (Offentlige indkøb). Bekendtgørelserne skal være tilgængelige ved hjælp af gratis elektroniske midler via et enkelt adgangspunkt.
 2. Parterne opfordrer deres ordregivere til så tidligt som muligt hvert regnskabsår at offentliggøre en bekendtgørelse om deres fremtidige indkøbsplaner. Denne bekendtgørelse skal indeholde genstanden for indkøbskontrakten og den planlagte dato for offentliggørelse af bekendtgørelsen om påtænkte indkøb.
 3. En ordregiver, der er opført på listen i underafdeling 3 i tillæg 1 til bilag XII (Offentlige indkøb), kan anvende en bekendtgørelse om planlagte indkøb som en bekendtgørelse om påtænkte indkøb, forudsat at den indeholder så mange af oplysningerne i tillæg 4 til bilag XII (Offentlige indkøb), som er tilgængelige, og en bemærkning om, at interesserede leverandører skal give udtryk for deres interesse i indkøbet over for ordregiveren.
 Artikel 178
 Betingelser for deltagelse
 1. En ordregiver begrænser betingelserne for deltagelse i et indkøb til de betingelser, der er vigtige for at sikre, at en leverandør har juridisk og finansiel kapacitet samt de kommercielle og tekniske evner til at påtage sig det relevante indkøb.
 2. Når det vurderes, om en leverandør opfylder betingelserne for at deltage, evaluerer en ordregiver leverandørens finansielle, kommercielle og tekniske evner på grundlag af den pågældende leverandørs forretningsaktiviteter både inden for og uden for territoriet for den part, som ordregiveren tilhører, og må ikke stille som betingelse, at leverandøren for at kunne deltage i et indkøb tidligere har fået tildelt en eller flere kontrakter af en parts ordregivere eller tidligere har udført aktiviteter inden for en parts territorium.
 3. Ved den vurdering, der er omhandlet i stk. 2, baserer ordregiveren sin evaluering på de betingelser, der er specificeret på forhånd i bekendtgørelserne eller udbudsmaterialet.
 4. En ordregiver kan udelukke en leverandør under henvisning til f.eks. dennes fallit, falske erklæringer, betydelige eller vedvarende manglende resultater i forbindelse med væsentlige krav eller forpligtelser i medfør af en eller flere tidligere kontrakter, domme for alvorlige forbrydelser eller andre domme vedrørende alvorlige offentlige lovovertrædelser, grov forsømmelse eller manglende indbetaling af skatter og afgifter.
 5. En ordregiver kan anmode tilbudsgiveren om i tilbuddet at angive den del af kontrakten, den pågældende agter at udlicitere til tredjemand, og de foreslåede underleverandører. Denne angivelse berører ikke hovedentreprenørens ansvar.
 Artikel 179
 Selektivt udbud
 1. En ordregiver, der har til hensigt at anvende selektivt udbud:
 a)
 angiver i bekendtgørelsen om påtænkte indkøb mindst de oplysninger, der er anført i tillæg 4 til bilag XII (Offentlige indkøb), litra a), b), d), e), h) og i), og opfordrer interesserede leverandører til at indsende en anmodning om deltagelse
 b)
 giver mindst de oplysninger, der er anført i tillæg 4 til bilag XII (Offentlige indkøb), litra c), f) og g), til de kvalificerede leverandører ved påbegyndelsen af udbudsperioden.
 2. En ordregiver anerkender som kvalificeret leverandør enhver indenlandsk leverandør og alle de leverandører i en anden part, som opfylder betingelserne for deltagelse i et særligt


text:
indkøb, medmindre ordregiveren i bekendtgørelsen om påtænkte indkøb angiver en eventuel begrænsning i antallet af leverandører, der vil kunne deltage i udbuddet, og kriterierne for udvælgelse af det begrænsede antal leverandører.
 3. Er udbudsmaterialet ikke gjort offentligt tilgængeligt fra datoen for offentliggørelsen af den i stk. 1 omhandlede bekendtgørelse, sikrer ordregiveren, at de pågældende dokumenter gøres tilgængelige samtidigt for alle kvalificerede leverandører, der er udvalgt i overensstemmelse med stk. 2.
 Artikel 180
 Leverandørliste (60)
 1. En ordregiver kan oprette eller opretholde en leverandørliste, forudsat at der hvert år offentliggøres en bekendtgørelse, hvori interesserede leverandører opfordres til at ansøge om optagelse på listen, og, hvis den offentliggøres elektronisk, at den løbende gøres tilgængelig i det relevante medie, jf. listen i tillæg 3 til bilag XII (Offentlige indkøb). En sådan bekendtgørelse skal indeholde de oplysninger, der er fastsat i tillæg 5 til bilag XII (Offentlige indkøb).
 2. Hvis en leverandørliste er gyldig i tre år eller mindre, kan en ordregiver, uanset stk. 1, kun offentliggøre den bekendtgørelse, der er omhandlet i nævnte stykke, én gang i begyndelsen af det tidsrum, hvori listen er gyldig, forudsat at det i bekendtgørelsen anføres, hvor lang tid listen er gyldig, og at der ikke vil blive offentliggjort yderligere bekendtgørelser.
 3. En ordregiver giver leverandører mulighed for til enhver tid at ansøge om optagelse på en leverandørliste og opfører alle kvalificerede leverandører på listen inden for en rimelig frist.
 4. En ordregiver kan bruge en bekendtgørelse, der opfordrer interesserede leverandører til at anmode om optagelse på en leverandørliste, som en bekendtgørelse om påtænkte indkøb, såfremt:
 a)
 bekendtgørelsen offentliggøres i overensstemmelse med stk. 1 og omfatter de oplysninger, der kræves i henhold til tillæg 5 til bilag XII (Offentlige indkøb), og så mange af de oplysninger, der kræves i henhold til tillæg 4 til bilag XII (Offentlige indkøb), som er tilgængelige, og den indeholder en bemærkning om, at den udgør en bekendtgørelse om påtænkte indkøb
 b)
 ordregiveren straks giver leverandører, som over for ordregiveren har udtrykt interesse i et bestemt indkøb, tilstrækkelige oplysninger til, at de kan vurdere deres interesse i indkøbet, herunder alle de resterende oplysninger, der kræves i henhold til tillæg 4 til bilag XII (Offentlige indkøb), for så vidt disse oplysninger foreligger
 c)
 en leverandør, der har ansøgt om optagelse på en leverandørliste i henhold til stk. 3, kan deltage i et givent udbud, når der er tilstrækkelig tid til, at ordregiveren kan undersøge, om den pågældende leverandør opfylder betingelserne for deltagelse.
 5. En ordregiver meddeler straks sin afgørelse med hensyn til anmodningen til en leverandør, der indgiver en anmodning om deltagelse i et udbud eller en ansøgning om optagelse på en leverandørliste.
 6. Hvis en ordregiver afviser at efterkomme en leverandørs anmodning om deltagelse i et udbud eller ansøgning om optagelse på en leverandørliste, ophører med at anerkende en leverandør som kvalificeret eller fjerner en leverandør fra leverandørlisten, informerer ordregiveren straks leverandøren og sender på leverandørens anmodning en begrundelse for sin beslutning.
 Artikel 181
 Tekniske specifikationer
 1. En ordregiver udarbejder, vedtager eller anvender ingen


text:
tekniske specifikationer eller foreskriver ikke overensstemmelsesvurderingsprocedurer med henblik på eller som har til følge at skabe unødvendige hindringer for international handel.
 2. Ved fastsættelsen af de tekniske specifikationer for de varer eller tjenesteydelser, der er genstand for indkøbet, sørger ordregiveren, når det er relevant, for at:
 a)
 anføre de tekniske specifikationer som krav til ydeevne og funktion og ikke som krav til design eller beskrivende egenskaber og
 b)
 basere de tekniske specifikationer på internationale standarder, hvis sådanne findes, og hvis det ikke er tilfældet, på nationale tekniske forskrifter, anerkendte nationale standarder eller byggeforskrifter.
 3. Anvendes der krav til design eller beskrivende egenskaber i forbindelse med de tekniske specifikationer, anvender ordregiveren, når det er relevant, udtryk som "eller lignende" i udbudsmaterialet og tager hensyn til tilbud, som klart opfylder kravene til design og beskrivende egenskaber.
 4. En ordregiver må ikke stille krav om tekniske specifikationer, der kræver eller henviser til et bestemt varemærke eller handelsnavn, patent eller design eller en bestemt ophavsret, type, oprindelse, producent eller leverandør, medmindre der ikke findes nogen anden nøjagtig eller forståelig måde at beskrive et indkøbsbehov på, og forudsat at der i sådanne tilfælde tilføjes f.eks. "eller lignende" i udbudsmaterialet.
 5. Ordregiveren må ikke på en måde, der kan have til følge at forhindre konkurrence, søge eller modtage rådgivning, der kan anvendes til at forberede vedtagelsen af en teknisk specifikation til et bestemt indkøb, fra personer, som måtte have en forretningsmæssig interesse i det pågældende indkøb.
 6. Hver part, herunder deres ordregivere, kan i overensstemmelse med denne artikel udarbejde, vedtage eller anvende tekniske specifikationer til at fremme bevarelse af naturressourcer eller miljøbeskyttelsen.
 Artikel 182
 Udbudsmateriale
 1. Ordregivere forelægger leverandørerne et udbudsmateriale, der indeholder alle de oplysninger, som er nødvendige, for at leverandørerne kan udarbejde og indgive deres tilbud. Medmindre det allerede er anført i bekendtgørelsen om påtænkte indkøb, skal dette materiale indeholde en fuldstændig beskrivelse af de forhold, der er fastsat i tillæg 8 til bilag XII (Offentlige indkøb).
 2. En ordregiver besvarer straks alle rimelige anmodninger om relevant information fra en leverandør, der deltager i indkøbet, forudsat at sådan information ikke giver den pågældende leverandør en fordel frem for dens konkurrenter.
 3. Hvis en ordregiver forud for tildelingen af en kontrakt ændrer de kriterier eller krav, der er fastsat i bekendtgørelsen om påtænkte indkøb eller i det udbudsmateriale, som udleveres til deltagende leverandører, eller ændrer en bekendtgørelse eller et udbudsmateriale, sender ordregiver skriftligt alle sådanne ændringer eller den ændrede eller genudsendte bekendtgørelse eller det ændrede eller genudsendte udbudsmateriale:
 a)
 til alle leverandører, der deltager på det tidspunkt, hvor oplysningerne ændres, hvis det vides, og i alle andre tilfælde på samme måde som de oprindelige oplysninger og
 b)
 i tilstrækkelig god tid til, at disse leverandører eventuelt kan ændre og indgive ændrede tilbud.
 Artikel 183
 Frister
 En ordregiver giver i overensstemmelse med sine egne rimelige behov leverandørerne tilstrækkelig tid til at udarbejde og indgive anmodninger om deltagelse i et indkøb og afgive tilbud, idet der tages hensyn til faktorer såsom indkøbets art og kompleksitet, omfanget af


text:
den forventede udlicitering og den tid, det tager at fremsende tilbud fra såvel udlandet som selve landet, når de ikke fremsendes ved brug af elektroniske midler. De gældende tidsfrister er fastsat i tillæg 6 til bilag XII (Offentlige indkøb).
 Artikel 184
 Forhandlinger
 1. Parterne kan fastsætte bestemmelser om, at ordregivere skal føre forhandlinger:
 a)
 i forbindelse med indkøb, hvor ordregiveren har tilkendegivet hensigt herom i bekendtgørelsen om påtænkte indkøb, eller
 b)
 hvis det ved vurderingen konstateres, at intet tilbud indlysende er mest fordelagtigt ud fra de specifikke vurderingskriterier, der er fastsat i bekendtgørelserne eller udbudsmaterialet.
 2. Ordregivere skal:
 a)
 sikre, at enhver udelukkelse af leverandører, der deltager i forhandlinger, sker i overensstemmelse med de vurderingskriterier, der er fastsat i bekendtgørelserne eller i udbudsmaterialet, og
 b)
 når forhandlingerne er afsluttet, fastsætte en fælles frist for alle de resterende leverandører, inden for hvilken de kan afgive nye eller ændrede tilbud, hvis det er relevant.
 Artikel 185
 Begrænset udbud
 En ordregiver kan anvende begrænset udbud og vælge ikke at anvende artikel 177-180, artikel 182-184 og artikel 186 og 187 på følgende betingelser:
 a)
 hvis:
 i)
 der ingen tilbud blev afgivet, eller ingen leverandører anmodede om at deltage
 ii)
 der ikke blev afgivet tilbud, som er i overensstemmelse med udbudsmaterialets væsentlige krav
 iii)
 ingen leverandører opfyldte betingelserne for at deltage, eller
 iv)
 der har været fusk med de afgivne tilbud
 forudsat at kravene i udbudsmaterialet ikke er blevet væsentligt ændret
 b)
 hvis kun en særlig leverandør kan levere varerne eller tjenesteydelserne, og der ikke findes alternative varer eller tjenesteydelser, som kan erstatte disse, fordi der er tale om et kunstværk, som følge af beskyttelse af patenter, ophavsrettigheder eller andre eksklusive rettigheder eller som følge af manglende konkurrence af tekniske årsager som f.eks. i forbindelse med indkøb af intuitu personae-tjenesteydelser
 c)
 med henblik på yderligere leverancer fra den oprindelige leverandør af varer eller tjenesteydelser, der ikke var omfattet af det oprindelige indkøb, hvis en ændring af leverandøren af sådanne supplerende varer eller tjenesteydelser:
 i)
 ikke er mulig af økonomiske eller tekniske årsager såsom krav om indbyrdes ombyttelighed eller interoperabilitet med eksisterende udstyr, programmel, tjenesteydelser eller installationer, der blev indkøbt i forbindelse med det oprindelige indkøb, og
 ii)
 ville forårsage betydelige problemer eller en væsentlig forøgelse af ordregiverens omkostninger
 d)
 for så vidt det er strengt nødvendigt, når tvingende grunde som følge af begivenheder, som ordregiveren ikke har kunnet forudse, gør det umuligt at fremskaffe varerne eller tjenesteydelserne i tide ved offentligt eller selektivt udbud
 e)
 når der er tale om varer, der indkøbes på et råvaremarked
 f)
 når ordregiveren indkøber prototyper eller et nyt produkt eller en ny tjenesteydelse, der er blevet udviklet på ordregiverens foranledning som led i eller med henblik på en bestemt kontrakt om forskning, forsøg, undersøgelse eller nyudvikling
 g)
 når der er tale om indkøb på ekstraordinært gunstige vilkår, der kun opstår inden for en meget kort tidsramme i tilfælde af usædvanlige salg, f.eks. ved likvidation, tvangsadministration eller konkurs, og ikke om rutinemæssige indkøb fra sædvanlige leverandører
 h)
 hvis en kontrakt


text:
tildeles vinderen af en designkonkurrence, forudsat at konkurrencen blev organiseret på en måde, der er i overensstemmelse med principperne i dette afsnit, og deltagerne blev bedømt af en uafhængig jury med henblik på at tildele vinderen en designkontrakt.
 Artikel 186
 Elektroniske auktioner
 Hvis en ordregiver har til hensigt at gennemføre omfattede indkøb ved brug af en elektronisk auktion, giver ordregiveren, inden den elektroniske auktion starter, hver deltager:
 a)
 en automatisk evalueringsmetode, herunder den matematiske formel, der er baseret på de evalueringskriterier, som er fastsat i udbudsmaterialet, og som vil blive anvendt i den automatiske klassificering eller fornyede klassificering af tilbuddene
 b)
 resultaterne af en eventuel oprindelig evaluering af elementer i udbuddet, hvis kontrakten skal tildeles på grundlag af det mest fordelagtige tilbud, og
 c)
 alle andre relevante oplysninger vedrørende gennemførelsen af auktionen.
 Artikel 187
 Behandling af tilbud og kontrakttildeling
 1. En ordregiver modtager, åbner og behandler alle tilbud efter procedurer, der garanterer, at udbudsproceduren bliver fair og upartisk, og at tilbuddenes indhold holdes fortroligt. Ordregiver behandler også udbud fortroligt mindst indtil åbningen af tilbuddene.
 2. For at komme i betragtning ved tildeling af en kontrakt skal tilbuddet være skriftligt og på tidspunktet for åbningen heraf opfylde de væsentlige krav, der er fastsat i bekendtgørelser og udbudsmateriale, og være fra en leverandør, der opfylder betingelserne for at deltage.
 3. Medmindre ordregiveren beslutter, at det ikke er i offentlighedens interesse at tildele en kontrakt, giver ordregiveren kontrakten til den leverandør, som ordregiveren har fastslået er i stand til at opfylde kontraktens vilkår, og som udelukkende på grundlag af de evalueringskriterier, der er specificeret i bekendtgørelser og udbudsmateriale, har afgivet det mest fordelagtige tilbud, eller, hvis prisen er det eneste kriterium, den laveste pris.
 4. Modtager ordregiveren et tilbud med en pris, der er unormalt lavere end priserne i de andre indkomne tilbud, kan ordregiveren kontrollere, at leverandøren opfylder betingelserne for at deltage og er i stand til at opfylde kontraktens vilkår.
 Artikel 188
 Gennemsigtighed i forbindelse med oplysninger om indkøb
 1. En ordregiver informerer straks og på anmodning herom skriftligt deltagende leverandører om sin beslutning, hvad angår tildelingen af kontrakten. En ordregiver forklarer på anmodning herom en leverandør, der ikke har fået kontrakten, årsagerne til, at ordregiveren ikke valgte den pågældendes tilbud, og de relative fordele ved tilbuddet fra den leverandør, der fik kontrakten, jf. dog artikel 189, stk. 2 og 3.
 2. Senest 72 dage efter tildelingen af enhver kontrakt, som er omfattet af dette afsnit, offentliggør ordregiveren en bekendtgørelse, der mindst indeholder de oplysninger, som er fastsat i tillæg 7 til bilag XII (Offentlige indkøb), i de elektroniske medier eller papirmedier, der er anført i tillæg 2 til bilag XII (Offentlige indkøb). Anvendes der udelukkende et elektronisk medie, skal oplysningerne forblive lettilgængelige i en rimelig lang periode.
 3. Ordregivere fører rapporter og fortegnelser over udbudsprocedurer vedrørende omfattede indkøb, herunder rapporter, der er omhandlet i tillæg 7 til bilag XII (Offentlige indkøb), og bevarer sådanne rapporter og fortegnelser i mindst tre år efter tildelingen af en kontrakt.
 Artikel 189
 Videregivelse af


text:
oplysninger
 1. En part fremlægger på en anden parts anmodning straks alle oplysninger, der er nødvendige for at afgøre, om en indkøbsprocedure er blevet gennemført på fair og upartisk vis og i overensstemmelse med dette afsnit, herunder oplysninger om de egenskaber og relative fordele, den udvalgte tilbudsgiver besidder. Hvis videregivelse af disse oplysninger er til skade for konkurrencen ved fremtidige udbud, må oplysningerne kun videregives af den part, der anmoder om dem, efter høring af og samtykke fra den part, der gav oplysningerne.
 2. Uanset alle andre bestemmelser i dette afsnit videregiver en part, herunder dens ordregivere, ikke oplysninger til en leverandør, som kan skade en fair konkurrence mellem leverandører.
 3. Ingen bestemmelser i dette afsnit må fortolkes således, at det af en part, herunder dens ordregivere, myndigheder og klageinstanser, kræves, at den videregiver fortrolige oplysninger, hvis dette hindrer retshåndhævelsen, kan skade en fair konkurrence mellem leverandører, skader særlige personers legitime handelsinteresser, herunder beskyttelse af intellektuel ejendomsret, eller på anden måde er i strid med offentlighedens interesser.
 Artikel 190
 Nationale klageprocedurer
 1. Parterne indfører eller opretholder rettidige, effektive, gennemsigtige og ikke-diskriminerende procedurer for administrativ eller retslig prøvelse, hvorigennem en leverandør, der har eller har haft interesse i et omfattet indkøb, kan påklage:
 a)
 en overtrædelse af dette afsnit eller
 b)
 manglende overholdelse af en parts foranstaltninger til gennemførelse af dette afsnit, hvis leverandøren ikke har ret til direkte at klage over en overtrædelse af dette afsnit i henhold til partens nationale lovgivning
 i forbindelse med omfattede indkøb.
 2. De proceduremæssige regler for alle klager som omhandlet i stk. 1 skal være skriftlige og generelt tilgængelige.
 3. Hvis en leverandør i forbindelse med omfattede indkøb, hvori leverandøren har eller har haft en interesse, klager over en overtrædelse eller manglende overholdelse, jf. stk. 1, opfordrer den berørte part sin ordregiver og leverandøren til at finde en løsning på klagen gennem konsultationer. Ordregiveren tager klagen op til upartisk og rettidig overvejelse og på en sådan måde, at dette ikke lægger hindringer i vejen for leverandørens deltagelse i igangværende eller fremtidige indkøb eller dennes ret til at søge om afhjælpende foranstaltninger inden for rammerne af proceduren for administrativ eller retslig prøvelse.
 4. En leverandør skal have rimelig tid til at udarbejde og indgive en klage, hvilket under ingen omstændigheder kan være mindre end 10 dage regnet fra det tidspunkt, hvor leverandøren har eller med rimelighed må formodes at have kendskab til det forhold, der påklages.
 5. Hver part opretter, angiver eller udnævner mindst én upartisk administrativ eller retslig myndighed, der er uafhængig af dens ordregivere, til at modtage og behandle klager fra leverandører i forbindelse med de omfattede indkøb.
 6. Hvis et andet organ end den myndighed, der er omhandlet i stk. 5, i første omgang behandler en klage, sikrer den tilsvarende part, at leverandøren kan appellere den oprindelige afgørelse til en upartisk administrativ eller retslig myndighed, der er uafhængig af den ordregiver, hvis indkøb er genstanden for klagen. Undersøgelsesorganer, der ikke er domstole, skal være underlagt retslig kontrol eller have procedurer, der sikrer,


text:
at:
 a)
 ordregiveren besvarer klager skriftligt og forelægger klageinstansen alle relevante dokumenter
 b)
 deltagerne i sagen (i det følgende benævnt "deltagerne") har ret til blive hørt, før klageinstansen træffer en beslutning om klagen
 c)
 deltagerne har ret til at blive repræsenteret eller ledsaget
 d)
 deltagerne har adgang til alle møder
 e)
 deltagerne har ret til at anmode om, at retsmøderne er offentlige, og at der kan være vidner til stede, og
 f)
 beslutninger eller henstillinger vedrørende leverandørens klage meddeles skriftligt i tide med en redegørelse for, hvad der ligger til grund for den enkelte beslutning eller henstilling.
 7. Hver part indfører eller opretholder procedurer, der sikrer:
 a)
 umiddelbare foreløbige foranstaltninger for at bevare leverandørens mulighed for at deltage i indkøbet. Sådanne foreløbige foranstaltninger kan indebære suspension af indkøbsprocessen. Der kan fastsættes procedurer om, at der kan tages hensyn til overvejende negative konsekvenser for de implicerede interesser, herunder offentlige interesser, ved afgørelsen af, om sådanne foranstaltninger skal bringes i anvendelse. Begrundelsen for ikke at handle gives skriftligt
 b)
 korrigering af overtrædelsen af dette afsnit eller erstatning for tab eller skadeserstatning, hvis en klageinstans har afgjort, at der er tale om overtrædelse eller manglende overholdelse, jf. stk. 1. Sådan korrigering eller erstatning kan være begrænset til omkostningerne i forbindelse med udarbejdelse af tilbud eller omkostningerne i forbindelse med tvister eller begge.
 Artikel 191
 Ændringer og berigtigelse af dækning
 1. Hvis en part ændrer sin dækning af indkøb i henhold til dette afsnit:
 a)
 underretter parten de andre parter skriftligt og
 b)
 stiller parten i meddelelsen forslag til de andre parter om passende kompenserende justeringer af dens dækning for at opretholde en dækningsgrad svarende til den, der bestod før ændringen.
 2. Uanset stk. 1, litra b), skal en part ikke angive passende kompenserende justeringer, hvis:
 a)
 den pågældende ændring er en mindre tilføjelse eller berigtigelse af rent formel karakter, eller
 b)
 den foreslåede ændring dækker en enhed, som ikke længere er inden for partens reelle kontrol eller indflydelse.
 3. Hvis en anden part ikke er enig i, at:
 a)
 den foreslåede justering, jf. stk. 1, litra b), er tilstrækkelig til at opretholde en dækningsgrad svarende til den aftalte dækning
 b)
 den foreslåede ændring er en mindre tilføjelse eller berigtigelse, jf. stk. 2, litra a), eller
 c)
 den foreslåede ændring dækker en enhed, som ikke længere er inden for partens reelle kontrol eller indflydelse, jf. stk. 2, litra b),
 skal en sådan part protestere inden for 30 dage efter modtagelse af meddelelsen, jf. stk. 1. Ellers anses den pågældende for at have accepteret justeringen eller den foreslåede ændring, herunder med hensyn til afsnit XII (Tvistbilæggelse).
 4. Hvis parterne i Handelsudvalget når til enighed om en foreslået ændring, berigtigelse eller mindre tilføjelse, herunder hvor en part ikke har protesteret inden for 30 dage, jf. stk. 3, ændrer parterne straks det relevante bilag.
 5. EU-parten kan til enhver tid føre bilaterale forhandlinger med et undertegnende Andesland med henblik på at udvide den markedsadgang, der gives gensidigt i henhold til dette afsnit.
 Artikel 192
 Mikrovirksomheder og SMV'er


text:
1. Parterne anerkender vigtigheden af, at mikrovirksomheder og SMV'er deltager i offentlige indkøb.
 2. Parterne anerkender også vigtigheden af forretningsforbindelser mellem parternes leverandører og navnlig mikrovirksomheder og SMV'er, herunder fælles deltagelse i udbudsprocedurer.
 3. Parterne er enige om at udveksle information og samarbejde med henblik på at lette adgangen for mikrovirksomheder og SMV'er til offentlige indkøbsprocedurer, metoder og kontraktkrav med fokus på deres særlige behov.
 Artikel 193
 Samarbejde
 1. Parterne anerkender vigtigheden af samarbejde med henblik på at skabe en bedre forståelse af deres respektive offentlige indkøbsprocedurer og bedre adgang til deres respektive markeder for navnlig mikrovirksomheder og SMV'er.
 2. Parterne bestræber sig på at samarbejde om f.eks.:
 a)
 udveksling af erfaringer og information som f.eks. lovgivningsmæssige rammer, bedste praksis og statistik
 b)
 udvikling og brug af elektronisk kommunikation i forbindelse med offentlige indkøb
 c)
 kapacitetsopbygning og teknisk bistand til leverandører, hvad angår adgang til det offentlige indkøbsmarked
 d)
 institutionel styrkelse med henblik på gennemførelse af bestemmelserne i dette afsnit, herunder uddannelse af embedsmænd
 e)
 kapacitetsopbygning med henblik på at sikre adgang til indkøbsmuligheder på flere sprog.
 3. EU-parten yder efter anmodning bistand, det vurderer at være relevant, til potentielle tilbudsgivere fra de undertegnende Andeslande, når de afgiver tilbud og udvælger varer eller tjenesteydelser, der kan være af interesse for ordregivere i Den Europæiske Union eller dens medlemsstater. EU-parten hjælper dem ligeledes med at overholde tekniske bestemmelser og standarder vedrørende de varer eller tjenesteydelser, der er genstand for det påtænkte indkøb.
 Artikel 194
 Underudvalget vedrørende Offentlige Indkøb
 1. Parterne opretter hermed et underudvalg vedrørende offentlige indkøb bestående af repræsentanter for hver part.
 2. Underudvalget:
 a)
 evaluerer gennemførelsen af dette afsnit, herunder udnyttelsen af de muligheder, der opnås via øget adgang til offentlige indkøb, og anbefaler relevante aktiviteter til parterne
 b)
 evaluerer og følger op på samarbejdsaktiviteter, som parterne forelægger
 c)
 overvejer, uanset artikel 191, stk. 5, yderligere forhandlinger med henblik på at udvide anvendelsesområdet for dette afsnit.
 3. Underudvalget vedrørende Offentlige Indkøb mødes på anmodning af en part på et sted og tidspunkt, der aftales, og der føres en skriftlig protokol over dets møder.
 AFSNIT VII
 INTELLEKTUEL EJENDOM
 KAPITEL 1
 Almindelige bestemmelser
 Artikel 195
 Mål
 Målene med dette afsnit er at:
 a)
 fremme innovation og kreativitet og lette produktionen og markedsføringen af innovative og kreative produkter mellem parterne og
 b)
 skabe et passende og effektivt niveau for beskyttelse og håndhævelse af intellektuelle ejendomsrettigheder, der bidrager til overførsel og formidling af teknologi til gavn for den sociale og økonomiske velfærd og balancen mellem rettighedshaverne og offentlighedens interesse.
 Artikel 196
 Forpligtelsernes indhold og anvendelsesområde
 1. Parterne bekræfter rettighederne og forpligtelserne i henhold til WTO-aftalen om handelsrelaterede intellektuelle ejendomsrettigheder (i det følgende benævnt "TRIPS-aftalen") og enhver anden multilateral aftale vedrørende intellektuel ejendom og aftaler, der forvaltes inden for rammerne af Verdensorganisationen for Intellektuel Ejendomsret (i det følgende benævnt "WIPO"), som parterne er part i.
 2. Bestemmelserne i dette afsnit supplerer og præciserer parternes indbyrdes rettigheder og forpligtelser i henhold til TRIPS-aftalen og enhver anden multilateral aftale vedrørende intellektuel ejendom, som parterne er part


text:
i, og ingen af bestemmelserne i dette afsnit er derfor i strid med eller anfægter bestemmelserne i sådanne multilaterale aftaler.
 3. Parterne anerkender behovet for at opretholde en balance mellem rettighederne for indehavere af intellektuel ejendom og offentlighedens interesser, navnlig med hensyn til uddannelse, kultur, forskning, folkesundhed, fødevaresikkerhed, miljø, adgang til information og teknologioverførsel.
 4. Parterne anerkender og bekræfter rettighederne og forpligtelserne i henhold til konventionen om den biologiske diversitet (i det følgende benævnt "CBD"), som blev vedtaget den 5. juni 1992, og støtter og tilskynder indsatsen for at skabe et gensidigt understøttende forhold mellem TRIPS-aftalen og denne konvention.
 5. I denne aftale omfatter intellektuelle ejendomsrettigheder:
 a)
 ophavsret, herunder ophavsret til edb-programmer og databaser og beslægtede rettigheder
 b)
 ophavsretsbeslægtede rettigheder
 c)
 patentrettigheder
 d)
 varemærker
 e)
 handelsnavne, for så vidt disse er beskyttet som eksklusive ejendomsrettigheder efter den pågældende nationale ret
 f)
 design
 g)
 layout-design (topografier) for integrerede kredsløb
 h)
 geografiske betegnelser
 i)
 plantesorter
 j)
 beskyttelse af fortrolige oplysninger.
 6. I denne aftale omfatter beskyttelse af intellektuel ejendomsret bl.a. beskyttelse mod illoyal konkurrence som omhandlet i artikel 10a i Pariserkonventionen om beskyttelse af industriel ejendomsret (som ændret ved Stockholmakten, 1967) (i det følgende benævnt "Pariserkonventionen").
 Artikel 197
 Almindelige principper
 1. Med hensyn til bestemmelserne i dette afsnit kan hver part ved udformningen eller ændringen af sine love og bestemmelser udnytte de undtagelser og den fleksibilitet, der tillades i henhold til de multilaterale aftaler om intellektuel ejendom, navnlig i forbindelse med vedtagelse af foranstaltninger, som er nødvendige for at beskytte folkesundhed og ernæring og garantere adgang til lægemidler.
 2. Parterne anerkender vigtigheden af erklæringen fra den fjerde ministerkonference i Doha og navnlig Dohaerklæringen om TRIPS-aftalen og folkesundhed, der blev vedtaget den 14. november 2001 af ministerkonferencen under WTO, og efterfølgende ændringer. Ved fortolkningen og gennemførelsen af rettighederne og forpligtelserne i henhold til dette afsnit sikrer parterne i den forbindelse overensstemmelse med Dohaerklæringen.
 3. Parterne bidrager til gennemførelsen og overholdelsen af WTO's Almindelige Råds afgørelse af 30. august 2003 om punkt 6 i Dohaerklæringen og protokollen om ændring af TRIPS-aftalen, udfærdiget i Genève den 6. december 2005.
 4. Parterne anerkender også betydningen af at fremme gennemførelsen af WHA-resolution 61.21 "Global Strategy and Plan of Action on Public Health, Innovation and Intellectual Property", der blev vedtaget af Verdenssundhedsforsamlingen den 24. maj 2008.
 5. I henhold til TRIPS-aftalen må ingen af bestemmelserne i dette afsnit fortolkes således, at parterne forhindres i at vedtage foranstaltninger til at forhindre misbrug af intellektuelle ejendomsrettigheder fra rettighedshavernes side eller anvendelse af fremgangsmåder, som begrænser samhandelen urimeligt eller påvirker den internationale teknologioverførsel i ugunstig retning.
 6. Parterne anerkender, at teknologioverførsel medvirker til at styrke de nationale kapaciteter, så der skabes et sundt og levedygtigt teknologisk grundlag.
 7. Parterne anerkender indvirkningen af informations- og kommunikationsteknologier på brugen af litterære og kunstneriske værker, kunstneriske fremførelser, fonogramproduktioner og udsendelser og dermed behovet for at sikre tilstrækkelig beskyttelse af ophavsret og beslægtede rettigheder i det digitale miljø.
 Artikel 198
 National behandling
 Parterne indrømmer statsborgere fra en anden part en behandling, der ikke er mindre


text:
gunstig end den, de indrømmer deres egne statsborgere, hvad angår beskyttelse (61) af intellektuel ejendom, dog med forbehold af de undtagelser, der i forvejen er omhandlet i TRIPS-aftalens artikel 3 og 5.
 Artikel 199
 Mestbegunstigelsesbehandling
 Med hensyn til beskyttelse af intellektuel ejendom indrømmes alle fordele, begunstigelser, privilegier eller immunitetsrettigheder, som en part indrømmer statsborgere fra et andet land, umiddelbart og betingelsesløst til statsborgere fra de andre parter, dog med forbehold af de undtagelser, der i forvejen er omhandlet i TRIPS-aftalens artikel 4 og 5.
 Artikel 200
 Konsumption
 Parterne kan frit indføre deres egen ordning for konsumption af intellektuelle ejendomsrettigheder, dog med forbehold af TRIPS-aftalens bestemmelser.
 KAPITEL 2
 Beskyttelse af biodiversitet og traditionel viden
 Artikel 201
 1. Parterne anerkender betydningen og værdien af den biologiske diversitet og dens komponenter og af tilknyttet traditionel viden, innovationer og sædvaner hos oprindelige og lokale samfund (62). Parterne bekræfter endvidere deres suveræne rettigheder over deres naturressourcer og anerkender deres rettigheder og forpligtelser som fastlagt i CBD med hensyn til adgang til genetiske ressourcer og fair og rimelig fordeling af de fordele, der udspringer af udnyttelsen af disse genetiske ressourcer.
 2. Parterne anerkender det tidligere, nuværende og fremtidige bidrag fra oprindelige og lokale samfund til bevarelse og bæredygtig udnyttelse af den biologiske diversitet og alle dens komponenter og generelt bidraget fra deres oprindelige og lokale samfunds traditionelle viden (63) til nationernes kultur samt økonomiske og sociale udvikling.
 3. Med forbehold af deres nationale lovgivning respekterer, bevarer og opretholder parterne, jf. artikel 8, litra j), i CBD, viden, innovationer og sædvaner hos oprindelige og lokale samfund med traditionelle livsformer, som er relevante for bevarelse og bæredygtig udnyttelse af den biologiske diversitet, fremmer en bredere anvendelse heraf med forudgående samtykke fra indehaverne af denne viden, disse innovationer og sædvaner samt tilskynder til en retfærdig fordeling af de fordele, der udspringer af udnyttelsen af denne viden, disse innovationer og sædvaner.
 4. I henhold til artikel 15, stk. 7, i CBD bekræfter parterne deres forpligtelse til at iværksætte foranstaltninger med henblik på at dele de fordele, der udspringer af udnyttelsen af disse genetiske ressourcer, på en fair og rimelig måde. Parterne anerkender også, at vilkår, de aftaler i fællesskab, kan omfatte forpligtelser til fordeling af fordele vedrørende intellektuelle ejendomsrettigheder, der udspringer af udnyttelsen af genetiske ressourcer og tilknyttet traditionel viden.
 5. Colombia og EU-parten samarbejder om yderligere afklaring af problemet og begrebet uretmæssig anvendelse af genetiske ressourcer og tilknyttet viden, innovationer og sædvaner med henblik på at udpege foranstaltninger, der kan løse dette problem på en relevant måde og i overensstemmelse med bestemmelserne i international og national lovgivning.
 6. Parterne samarbejder i overensstemmelse med national og international lovgivning for at sikre, at intellektuelle ejendomsrettigheder støtter og ikke er i strid med parternes rettigheder og forpligtelser under CBD, hvad angår genetiske ressourcer og den tilknyttede traditionelle viden hos oprindelige og lokale samfund på deres territorier. Parterne bekræfter deres rettigheder og forpligtelser i henhold til artikel 16, stk. 3, i CBD, hvad angår lande, der leverer genetiske ressourcer, til at iværksætte foranstaltninger,


text:
der kan sikre adgang til og overførsel af teknologi, som udnytter sådanne ressourcer i overensstemmelse med indbyrdes aftalte betingelser. Denne bestemmelse berører ikke rettighederne og forpligtelserne i henhold til artikel 31 i TRIPS-aftalen.
 7. Parterne anerkender fordelene ved at kræve fremlæggelse af oprindelsen af eller kilden til genetiske ressourcer og tilknyttet traditionel viden i patentansøgninger, idet dette bidrager til gennemsigtigheden i forbindelse med anvendelsen af genetiske ressourcer og tilknyttet traditionel viden.
 8. Parterne sikrer i overensstemmelse med deres nationale lovgivning relevant virkning af alle sådanne krav med henblik på at støtte overensstemmelse med bestemmelserne om regulering af adgangen til genetiske ressourcer og tilknyttet traditionel viden, innovationer og sædvaner.
 9. Parterne bestræber sig på at lette udvekslingen af information om patentansøgninger og meddelte patenter, der vedrører genetiske ressourcer og tilknyttet traditionel viden, på en sådan måde, at sådanne oplysninger kan inddrages i den materielle undersøgelse og navnlig ved bestemmelsen af kendt teknik.
 10. Med forbehold af bestemmelserne i kapitel 6 (Samarbejde) i dette afsnit samarbejder parterne på indbyrdes aftalte betingelser om uddannelsen af patentundersøgere i undersøgelse af patentansøgninger, der vedrører genetiske ressourcer og tilknyttet traditionel viden.
 11. Parterne anerkender, at databaser eller digitale biblioteker, der indeholder relevant information, er nyttige redskaber ved undersøgelsen af patentmulighederne for opfindelser, der vedrører genetiske ressourcer og tilknyttet traditionel viden.
 12. I henhold til gældende international og national lovgivning er parterne enige om at samarbejde om anvendelsen af nationale rammer for adgangen til genetiske ressourcer og tilknyttet traditionel viden, innovationer og sædvaner.
 13. Parterne kan efter forudgående aftale revidere dette kapitel på grundlag af resultater og konklusioner af multilaterale drøftelser.
 KAPITEL 3
 Bestemmelser vedrørende intellektuelle ejendomsrettigheder
 Afdeling 1
 Varemærker
 Artikel 202
 Internationale aftaler
 1. Parterne overholder rettighederne og forpligtelserne i henhold til Pariserkonventionen og TRIPS-aftalen.
 2. Den Europæiske Union og Colombia efterkommer protokollen til Madridarrangementet om international registrering af varemærker vedtaget i Madrid den 27. juni 1989 (i det følgende benævnt "Madridprotokollen") senest 10 år fra underskrivelsen af denne aftale. Peru gør enhver rimelig indsats for at tilslutte sig Madridprotokollen.
 3. Den Europæiske Union og Peru gør enhver rimelig indsats for at overholde traktaten om varemærkeret vedtaget i Genève den 27. oktober 1994 (i det følgende benævnt "traktaten om varemærkeret"). Colombia gør enhver rimelig indsats for at tilslutte sig traktaten om varemærkeret.
 Artikel 203
 Registreringskrav
 Ethvert mærke og enhver kombination af mærker, hvorved en virksomheds varer eller tjenesteydelser kan sondres fra andre virksomheders varer eller tjenesteydelser, kan udgøre et varemærke. Sådanne mærker kan navnlig udgøres af ord, herunder kombinationer af ord, personnavne, bogstaver, tal, figurative elementer, lyde og kombinationer af farver samt af enhver kombination af sådanne mærker. Dersom mærkerne ikke i sig selv kan sondre de pågældende varer eller tjenesteydelser fra andre varer eller tjenesteydelser, kan en part gøre berettigelsen til registrering afhængig af sondringer, der fremkommer ved brugen. Parterne kan gøre det til en betingelse for registrering, at mærkerne kan opfattes visuelt.
 Artikel 204
 Registreringsprocedure
 1. Parterne bruger klassificeringen i Nicearrangementet vedrørende international klassificering af varer og tjenesteydelser til brug ved registrering af varemærker


text:
vedtaget i Nice den 15. juni 1957 som ændret til at klassificere de varer og tjenesteydelser, varemærkerne anvendes for.
 2. Parterne (64) påser, at der findes en ordning for registrering af varemærker, hvor alle endelige beslutninger, der træffes af den relevante varemærkemyndighed, er begrundede og foreligger på skrift. Begrundelsen for et afslag på registrering af et varemærke meddeles skriftligt til ansøgeren, der skal have mulighed for at anfægte et sådant afslag og for at påklage et endeligt afslag til domstolene. Parterne giver mulighed for at gøre indsigelse mod ansøgninger om varemærker. Sådanne indsigelsesprocedurer skal være baseret på princippet om kontradiktion. Parterne stiller en offentligt tilgængelig elektronisk database over varemærkeansøgninger og -registreringer til rådighed.
 Artikel 205
 Velkendte varemærker
 Parterne samarbejder med henblik på at håndhæve beskyttelsen af velkendte varemærker, jf. artikel 6a i Pariserkonventionen og artikel 16, stk. 2 og 3, i TRIPS-aftalen.
 Artikel 206
 Undtagelser fra de rettigheder, der er knyttet til et varemærke
 1. Forudsat at der tages hensyn til varemærkeindehaverens og tredjemands legitime interesser, tillader hver part som en begrænset undtagelse (65) fra de rettigheder, der er knyttet til et varemærke, rimelig erhvervsmæssig brug af eget navn og adresse eller deskriptive udtryk vedrørende art, kvalitet, kvantitet, tiltænkt formål, værdi, geografisk oprindelse, tidspunkt for produktion af varerne eller levering af tjenesteydelserne eller andre karakteristika for varerne eller tjenesteydelserne.
 2. Parterne tillader endvidere begrænsede undtagelser for en person til at anvende varemærket, hvor det er nødvendigt for at angive det tiltænkte formål med et produkt eller en tjenesteydelse, navnlig som tilbehør eller reservedele, for så vidt dette sker i overensstemmelse med redelig markedsføringsskik.
 Afdeling 2
 Geografiske betegnelser
 Artikel 207
 Denne afdelings anvendelsesområde
 Følgende gælder for anerkendelse og beskyttelse af geografiske betegnelser, der har oprindelse i en parts territorium:
 a)
 Geografiske betegnelser er i dette afsnit betegnelser, der består af navnet på et bestemt land, en bestemt region eller et bestemt lokalt sted, eller et navn, som uden at være navnet på et bestemt land, en bestemt region eller et bestemt lokalt henviser til et bestemt geografisk område, og som beskriver et produkt, hvis kvalitet, renommé eller andre kendetegn i alt væsentligt skyldes det geografiske område, som produktet har oprindelse i, med dets iboende naturlige og menneskelige faktorer.
 b)
 En parts geografiske betegnelser, der skal beskyttes af en anden part, er kun omfattet af dette afsnit, hvis de er anerkendt og udpeget som sådanne i oprindelseslandet.
 c)
 Parterne beskytter geografiske betegnelser for landbrugsprodukter, fødevarer, vine, spiritus og vine tilsat aromastoffer, som er anført i tillæg 1 til bilag XIII (Lister over geografiske betegnelser) i overensstemmelse med de procedurer, der er omhandlet i artikel 208 med virkning fra denne aftales ikrafttræden.
 d)
 Geografiske betegnelser for landbrugsprodukter, fødevarer, vine, spiritus og vine tilsat aromastoffer, som er anført i tillæg 1 til bilag XIII (Lister over geografiske betegnelser), kan være beskyttet i henhold til parternes gældende love og bestemmelser. Parterne anerkender, at geografiske betegnelser, der er anført i tillæg 2 til bilag XIII (Lister over geografiske betegnelser), er beskyttet som geografiske betegnelser i oprindelseslandet.


text:
e)
 Anvendelsen (66) af geografiske betegnelser, der vedrører produkter med oprindelse i en parts territorium, er udelukkende forbeholdt fabrikanter, producenter eller håndværkere med produktions- eller fabrikationsfaciliteter på det lokale sted eller i regionen i den part, der udpeges eller beskrives af den pågældende betegnelse.
 f)
 Hvis en part indfører eller opretholder en ordning for godkendelse af anvendelsen af geografiske betegnelser, gælder en sådan ordning kun for geografiske betegnelser med oprindelse i partens territorium.
 g)
 Offentlige eller private organer, der repræsenterer parter, som beskyttes af geografiske betegnelser, eller organer, der er udpeget til dette formål, råder over ordninger, der muliggør effektiv kontrol med anvendelsen af beskyttede geografiske betegnelser.
 h)
 Geografiske betegnelser, der er beskyttet i henhold til dette afsnit, må ikke, så længe de er beskyttet i deres oprindelsesland, betragtes som en almen eller generisk betegnelse for det produkt, de identificerer.
 Artikel 208
 Eksisterende geografiske betegnelser
 1. Efter gennemførelsen af en indsigelsesprocedure og efter undersøgelse af de geografiske betegnelser, der er anført for Den Europæiske Union i tillæg 1 til bilag XIII (Lister over geografiske betegnelser), som EU-parten har registreret, beskytter de undertegnende Andeslande sådanne geografiske betegnelser i overensstemmelse med det beskyttelsesniveau, der er omhandlet i denne afdeling.
 2. Efter gennemførelsen af en indsigelsesprocedure og efter undersøgelse af de geografiske betegnelser, der er anført for et undertegnende Andesland i tillæg 1 til bilag XIII (Lister over geografiske betegnelser), som det pågældende undertegnende Andesland har registreret, beskytter EU-parten sådanne geografiske betegnelser i overensstemmelse med det beskyttelsesniveau, der er omhandlet i denne afdeling.
 Artikel 209
 Tilføjelse af nye geografiske betegnelser
 1. Parterne er enige om muligheden for at føje nye geografiske betegnelser til tillæg 1 til bilag XIII (Lister over geografiske betegnelser) efter gennemførelsen af en indsigelsesprocedure og efter undersøgelse af de geografiske betegnelser, der er omhandlet i artikel 208.
 2. En part, der ønsker at føje en ny geografisk betegnelse til sin liste i tillæg 1 til bilag XIII (Lister over geografiske betegnelser), indgiver en anmodning herom til en anden part inden for rammerne af Underudvalget vedrørende Intellektuel Ejendom.
 3. Datoen for ansøgning om beskyttelse er datoen for overførslen af ansøgningen til en anden part. Denne udveksling af information sker inden for rammerne af Underudvalget vedrørende Intellektuel Ejendom.
 Artikel 210
 Omfang af beskyttelse af geografiske betegnelser
 1. De geografiske betegnelser for en part, der er anført i tillæg 1 til bilag XIII (Lister over geografiske betegnelser), og geografiske betegnelser, der tilføjes i henhold til artikel 209, beskyttes af en anden part mod mindst:
 a)
 kommerciel anvendelse af en sådan beskyttet geografisk betegnelse:
 i)
 i forbindelse med identiske eller tilsvarende produkter, der ikke er i overensstemmelse med produktspecifikationen for den geografiske betegnelse, eller
 ii)
 for så vidt en sådan anvendelse udnytter den geografiske betegnelses omdømme
 b)
 enhver anden ikke-godkendt anvendelse (67) af andre geografiske betegnelser end betegnelser, der identificerer vine, vine tilsat aromastoffer eller spiritus, som skaber forvirring, herunder endda i tilfælde, hvor navnet er ledsaget af udtryk som f.eks. stil, type, efterligning eller lignende, der skaber forvirring hos forbrugeren; med forbehold af


text:
dette litra, hvis en part ændrer sin lovgivning med det formål at beskytte andre geografiske betegnelser end betegnelser, der identificerer vine, vine tilsat aromastoffer eller spiritus, på et højere niveau end den beskyttelse, der er omhandlet i denne aftale, udvider denne part en sådan beskyttelse til de geografiske betegnelser, der er anført i tillæg 1 til bilag XIII (Lister over geografiske betegnelser)
 c)
 for så vidt angår geografiske betegnelser, der identificerer vine, vine tilsat aromastoffer eller spiritus, i det mindste for denne slags produkter, enhver form for misbrug, efterligning eller antydning, selv om produktets virkelige oprindelse er angivet, eller det beskyttede navn er oversat eller ledsaget af udtryk som f.eks. "stil", "type", "metode", "som produceret i", "efterligning", "smag", "lignende" osv.
 d)
 enhver anden form for falsk eller vildledende angivelse af produktets herkomst, oprindelse, art og vigtigste egenskaber på den indre eller ydre emballage, i reklamer, der vedrører det pågældende produkt, som kan give et fejlagtigt indtryk af produktets oprindelse
 e)
 enhver anden praksis, der kan vildlede forbrugerne med hensyn til produktets virkelige oprindelse.
 2. Hvis en part i forbindelse med forhandlinger med et tredjeland påtænker at beskytte en geografisk betegnelse fra dette tredjeland, og den pågældende betegnelse er identisk med en geografisk betegnelse hos en anden part, skal sidstnævnte part underrettes herom og gives lejlighed til fremsætte bemærkninger, inden betegnelsen bliver beskyttet.
 3. Parterne underretter hinanden, hvis en geografisk betegnelse ophører med at være beskyttet i oprindelseslandet.
 Artikel 211
 Forhold til varemærker
 1. Parterne giver afslag på eller giver mulighed for at ugyldiggøre et varemærke, der svarer til en af situationerne i artikel 210, stk. 1, i forbindelse med en beskyttet geografisk betegnelse for en identisk eller tilsvarende vare, hvis ansøgningen om registrering af varemærket er indsendt efter datoen for ansøgningen om beskyttelse af den geografiske betegnelse på det pågældende område.
 2. Uden at det berører begrundelsen for afslaget på beskyttelse af geografiske betegnelser i overensstemmelse med parternes nationale lovgivning, er parterne ikke forpligtede til at beskytte en geografisk betegnelse, hvis beskyttelsen som følge af et varemærkes anseelse og omdømme vil kunne vildlede forbrugerne med hensyn til produktets virkelige oprindelse.
 Artikel 212
 Almindelige regler
 1. Parterne kan udveksle yderligere information om de tekniske specifikationer for de produkter, der er beskyttet af geografiske betegnelser i tillæg 1 til bilag XIII (Lister over geografiske betegnelser) i Underudvalget vedrørende Intellektuel Ejendom. Parterne kan endvidere lette udvekslingen af information om kontrolorganerne inden for deres territorium.
 2. Intet i denne afdeling forpligter en part til at beskytte en geografisk betegnelse, hvis betegnelsen ikke er eller ophører med at være beskyttet i oprindelseslandet. Den part, som er oprindelsesland for en geografisk betegnelse, underretter de andre parter, hvis en sådan geografisk betegnelse ophører med at være beskyttet i oprindelseslandet.
 3. En produktspecifikation som omhandlet i denne afdeling, er den specifikation, som er godkendt, herunder alle ændringer, af myndighederne i den part, på hvis territorium produktet har oprindelse.
 Artikel 213
 Samarbejde og gennemsigtighed
 1. Inden for rammerne af Underudvalget vedrørende Intellektuel Ejendom kan en part anmode en anden


text:
part om oplysninger om overensstemmelse for produkter med geografiske betegnelser, der er beskyttet i henhold til denne afdeling, med produktspecifikationer og ændringer samt kontaktpunkter med henblik på at lette kontrollen, hvis det er nødvendigt.
 2. Med hensyn til en anden parts geografiske betegnelser, der er beskyttet i henhold til denne afdeling, kan hver part offentliggøre de respektive produktspecifikationer eller et resumé heraf og kontaktpunkter med henblik på at lette kontrollen.
 Artikel 214
 Denne afdeling berører ikke rettigheder, parterne allerede har anerkendt i frihandelsaftaler med tredjelande.
 Afdeling 3
 Ophavsret og beslægtede rettigheder
 Artikel 215
 Beskyttelse
 1. Parterne beskytter ophavsmænds rettigheder til deres litterære og kunstneriske værker så effektivt og ensartet som muligt. Parterne beskytter også rettighederne for udøvende kunstnere, fremstillere af fonogrammer og radio- og fjernsynsselskaber, hvad angår deres fremførelser, fonogramproduktioner og udsendelser.
 2. Parterne overholder de eksisterende rettigheder og forpligtelser i medfør af Bernerkonventionen til værn for litterære og kunstneriske værker af 9. september 1886 (i det følgende benævnt "Bernerkonventionen"), den internationale konvention om beskyttelse af udøvende kunstnere, fremstillere af fonogrammer samt radio- og fjernsynsforetagender af 26. oktober 1961 (i det følgende benævnt "Romkonventionen"), WIPO's traktat om ophavsret (i det følgende benævnt "WCT") og WIPO's traktat om fremførelser og fonogrammer (i det følgende benævnt "WPPT"), som begge blev vedtaget den 20. december 1996.
 Artikel 216
 Ideelle rettigheder
 1. Uafhængigt af ophavsmandens økonomiske rettigheder og selv efter overdragelsen af sådanne rettigheder har en ophavsmand ret til mindst at kræve sig navngivet som ophavsmand og til at fremsætte indsigelse mod enhver form for omarbejdelse, forvanskning eller ændring i øvrigt af værket, som vil være krænkende for dennes anseelse.
 2. En ophavsmands rettigheder i henhold til stk. 1 består stadig efter dennes død, i det mindste indtil de økonomiske rettigheders ophør, og kan udøves af de personer eller institutioner, der er bemyndigede hertil ifølge den lovgivning, som gælder for det land, hvor beskyttelsen påberåbes.
 3. Uafhængigt af de udøvende kunstneres økonomiske rettigheder og selv efter overdragelsen af sådanne rettigheder har en udøvende kunstner i forbindelse med sine hørbare live-fremførelser og fremførelser optaget på fonogram ret til at kræve sig navngivet som den udøvende kunstner, medmindre dette er udelukket som følge af den måde, hvorpå der gøres brug af fremførelsen, ligesom den pågældende kan fremsætte indsigelse mod enhver form for omarbejdelse, forvanskning eller ændring i øvrigt af sin fremførelse, som vil være krænkende for den pågældendes anseelse. Dette stykke gælder med forbehold af andre ideelle rettigheder, der anerkendes i den nationale lovgivning.
 4. Retsmidlerne til håndhævelse af de ved denne artikel indrømmede rettigheder følger af den lovgivning, der gælder for den part, hvor beskyttelsen påberåbes.
 5. Parterne kan sikre en højere grad af beskyttelse af ideelle rettigheder end den, der fastsættes ved denne artikel.
 Artikel 217
 Kollektive forvaltningsselskaber
 Parterne anerkender betydningen af kollektive forvaltningsselskaber for ophavsret og beslægtede rettigheder med henblik på at sikre effektiv forvaltning af de rettigheder, de varetager, og en rimelig fordeling af de indsamlede vederlag, som står i forhold til udnyttelsen af værker, fremførelser eller fonogrammer, inden for rammerne af